text:
Ungatsandza yini kufundza lesihloko ngalolulwimi: %%?
Yebo
Cha
LiBhayibheli Leliku-Internet
I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
Yebo
Cha
1 Mine Pawula, umphostoli waKhristu Jesu ngentsandvo yaNkulunkulu, naThimothi umzalwane wetfu, ngibhalela libandla laNkulunkulu leliseKhorinte nabo bonkhe labangcwele labakulo lonkhe lase-Akhaya:
2 Shengatsi ningaba nemusa nekuthula lokuvela kuNkulunkulu longuBabe wetfu, naseNkhosini lenguJesu Khristu.
3 Akadvunyiswe Nkulunkulu, uYise weNkhosi yetfu Jesu Khristu, longuYise wemusa, naNkulunkulu wayo yonkhe indvudvuto,
4 losidvudvuta kuko konkhe kuhlupheka kwetfu, kuze ngendvudvuto lesiyemukela kuye natsi sikwati kudvudvuta labanye kunobe ngukuphi kuhlupheka.
5 Njengobe kitsi kuhlupheka ngenca yaKhristu kukunyenti, nendvudvuto lesiyitfola ngaye iyaphuphuma.
6 Ngako-ke nasihlupheka, loko kungenjongo yekutsi kudvudvutwe futsi kusindziswe nine; nasidvudvutwa, loko kungenjongo yekutsi kudvudvutwe nine kuphindze kunisite nibeketelele kuhlupheka lokunjengekwetfu.
7 Nelitsemba letfu ngani licinile, ngobe siyati kutsi njengobe nihlanganyela natsi ekuhluphekeni, nitawuhlanganyela natsi nasendvudvutweni.
8 Ngobe asifisi bazalwane kutsi ningati ngekuhlupheka lesahlangabetana nako esifundzeni sase-Asiya, nekutsi besicindzeteleke kakhulu, ngetulu kwemandla etfu, kangangekutsi besesingetsembi nekutsi sitawusindza.
9 Ecinisweni, besesiciniseka kutsi sitfole sigwebo sekufa. Loku kwenteka kuze singatetsembi tsine, kodvwa setsembele kuNkulunkulu lovusa labafile.
10 Wasisindzisa kulentfo lenkhulu kangaka njengekufa, futsi utasisindzisa; setsembele kuye kutsi utawuchubeka asisindzisa.
11 Nani ningasita ngekutsi nisincusele, kuze labanyenti basibongele kuNkulunkulu ngemusa lesiwutfola ngekuphendvulwa kwemithantazo leyentiwa bantfu labanyenti.
12 Ngobe intfo lesitigabatisa ngayo naleyo nembeza wetfu losifakazela kuyo, kutsi sitiphetse ngebungcwele nangebucotfo lobuvela kuNkulunkulu kulelive, ikakhulukati nakini, hhayi ngekuhlakanipha kwenyama kodvwa ngemusa waNkulunkulu.
13 Ngobe asinibhaleli lutfo ngaphandle kwaloko lesenivele nikwati kahle nalenikucondzako; futsi ngetsemba kutsi nitawuchubeka nikucondza kudzimate kube sekugcineni,
14 njengobe ngelizinga lelitsite nani nibonile kutsi tsine sisizatfu sekutigabatisa kwenu, nekutsi nani nitawuba ngiso kitsi ngelilanga leNkhosi yetfu Jesu.
15 Ngenca yalokuciniseka, bengike ngafuna kuta kini kuze niphindze nijabule,
16 bese ngemuva kwekwendlula kuze nginibone nangiya eMasedoniya nanasengibuya khona, ningiphekeletele sigatjana nangiya eJudiya.
17 Ngesikhatsi ngifuna kwenta loku, angitsi angizange ngiyitsatsele phansi lendzaba? Nobe ngihlela tintfo ngekuvumelana nenyama yami yini, kuze ngitsi “Yebo kunjalo,” bese ngiphindze ngitsi “Cha ngeke”?
18 Kodvwa singetsembela kuNkulunkulu kutsi loko lesikusho kini akubi ngu-Yebo kube kungu-Cha.
19 Ngobe iNdvodzana yaNkulunkulu lenguKhristu Jesu, lesashumayela ngayo kini, mine naSilvanosi kanye naThimothi, ayizange ibe ngu-Yebo kantsi ingu-Cha, kodvwa Yebo ube ngu-Yebo ngayo.
20 Ngobe ngisho nobe tingakanani tetsembiso taNkulunkulu, setibe ngu-Yebo ngayo. Ngako-ke, ngayo sekutsiwa “Amen” kuNkulunkulu, futsi loko kumenta akhatinyuliswe ngatsi.
21 Kodvwa nguNkulunkulu locinisekisa kutsi nine kanye natsi sibaKhristu futsi nguye losigcobile.
22 Ubeke neluphawu lwakhe etikwetfu futsi ngemoya losetinhlitiyweni tetfu usinike sicinisekiso saloko lokuseta.
23 Manje ngibeka Nkulunkulu kutsi abe ngufakazi wami, wekutsi kungeti kwami nyalo eKhorinte kungenca yekusindzisa nine.
24 Hhayi kutsi singemakhosi ekukholweni kwenu, kodvwa sitisebenti letikanye nani kute nijabule, ngobe kukholwa kwenu ngiko lokunenta nime nicine.


c: text/html

text:
Yini Lebangela Kutsi BoFakazi BaJehova Bangakwemukeli Kumpontjelwa Ingati?
Imibono Leliphutsa Levamile
Lokuliphutsa: BoFakazi baJehova abakholelwa kutsi bodokotela balusito futsi ngenca yaloko abakwemukeli kwelashwa.
Liciniso: Setama kutfola tindlela tekwelapha letikahle kitsi kanye nasemindenini yetfu. Nasigula, siya kubodokotela labanelikhono kute baselaphe nome basihlinze ngaphandle kwekumpontjelwa ingati. Siyijabulela kakhulu intfutfuko leseyifeziwe emkhakheni wetekwelapha. Kuliciniso kutsi kwelashwa ngaphandle kwekumpontjelwa ingati lokwentelwe kusita tigulane letiboFakazi nyalo sekuzuzisa bonkhe bantfu. Emaveni lamanyenti, noma ngusiphi sigulane sesingatikhetsela kubalekela tingoti tekumpontjelwa ingati letifaka ekhatsi tifo letitfolakala engatini, kukhinyabeteka kwendlela yekutivikela kwemtimba kanye nemaphutsa langentiwa betekwelapha.
Lokuliphutsa: BoFakazi baJehova bakholelwa kutsi kukholwa kuyamphilisa umuntfu ekuguleni.
Liciniso: Asibabeki bantfu tandla kute baphile.
Lokuliphutsa: Kubalekela kumpontjelwa ingati kudulile.
Liciniso: Tekwelapha letingakusebentisi kumpontjelwa ingati atibiti kakhulu. *
Lokuliphutsa: BoFakazi labanyenti lokufaka ekhatsi bantfwababo bayafa umnyaka ngamunye ngenca yekwala kumpontjelwa ingati.
Liciniso: Loko site bufakazi bako. Bodokotela labahlinzako bavame kusebentisa indlela yekuhlindvwa kwenhlitiyo lokuyinkimbinkimbi, kuhlinza lokuphatselene nematsambo (orthopedic surgery) kanye nekufakela lomunye umuntfu sitfo semtimba salomunye (organ transplants) ngaphandle kwekummpompela ingati. * Tigulane, letifaka ekhatsi bantfwana, letingampontjelwa ingati tivame kusheshe telulame kunaleto letimpontjelwa ingati. * Noma ngabe ngukusiphi simo, kute longatsi sigulane sitawufa ngobe salile kumpontjelwa ingati nome sitawuphila ngekuvumela kumpontjelwa ingati.
Yini lebangela kutsi boFakazi baJehova bangakwemukeli kumpontjelwa ingati?
Lena yindzaba letsintsa kukholwa kwemuntfu kwendlula indlela lalashwa ngayo. EmaThestamende omabili, Lelidzala naLelisha, anemiyalo lecacile letsi kufanele sibalekele ingati. (Genesisi 9:4; Levithikhusi 17:10; Dutheronomi 12:23; Imisebenti 15:28, 29) Ngetulu kwaloko, Nkulunkulu utsatsa ingati njengalemelela kuphila. (Levithikhusi 17:14) Ngaleso sizatfu, siyakubalekela kusebentisa ingati, hhayi nje kuphela ngoba silalela Nkulunkulu kodvwa ngesizatfu sekutsi siyamhlonipha njengeMniki wekuphila.
Imibono leshintjako
Esikhatsini lesendlulile, betekwelapha bebatsatsa tindlela tekwelapha ngaphandle kwekumpontjelwa ingati noma kwelashwa ngemitsi lete ingati njengekwecisa noma intfo leyingoti, kodvwa loko kushintjile eminyakeni yakamuva. Sibonelo saloko kutsi nga-2004, sihloko lesanyatseliswa kumagazini wetekwelapha saveta kutsi “linyenti lemachinga etekwelapha latfutfukisiwe kuze kusitwe tigulane letiboFakazi baJehova, sekatawuba yindlela yekwelapha levamile eminyakeni letako.” * Ngemnyaka wa-2010, sihloko lesitfolakala kumagazini i-Heart, Lung and Circulation satsi: “Kuhlinza ngaphandle kwengati akukafaneli kwentelwe boFakazi baJehova kuphela, kodvwa kufanele kube yinchubo lemcoka lesetjentiswako nakuhlindvwa tigulane.”
Tinkhulungwane tabodokotela emhlabeni wonkhe nyalo setisebentisa emachinga ekuhlinza lenta umuntfu angalahlekelwa yingati lenyenti ngesikhatsi ahlindvwa ngalokuyinkimbinkimbi ngaphandle kwekummpompela ingati. Tindlela letinjalo tekwelapha ngaphandle kwekumpompela ingati tiyasetjentiswa ngisho nasemaveni lasatfutfuka futsi ticelwa natigulane letingasibo boFakazi baJehova.
^ sig. 8 Fundza i-Transfusion and Apheresis Science, Umculu 33, No. 3, likh. 349.
^ sig. 10 Fundza i-The Journal of Thoracic and Cardiovascular Surgery, Umculu 134, No. 2, emakh. 287-288; Texas Heart Institute Journal, Umculu 38, No. 5, likh. 563; Basics of Blood Management, likh. 2; ne-Continuing Education in Anaesthesia, Critical Care & Pain, Umculu 4, No. 2, likh. 39.
^ sig. 10 Fundza i-The Journal of Thoracic and Cardiovascular Surgery, Umculu 89, No. 6, likh. 918; ne-Heart, Lung and Circulation, Umculu 19, likh. 658.
^ sig. 14 Continuing Education in Anaesthesia, Critical Care & Pain, Umculu 4, No. 2, likhasi 39.

robotstxt: allowed

filter: keep


text:
Indzaba 101: Jesu Uyabulawa
UYAYIBONA yini lentfo lembi leyentekako lapha? Jesu uyabulawa. Bamuphanyeke elugodvweni. Kushayelwe tipikili etandleni takhe nasetinyaweni. Bantfu bebangayenta kanjani intfo lenjena kuJesu?
Kungenca yekutsi labanye bantfu bebamenyanya. Uyati yini kutsi kwakubobani? Lomunye wabo kwakuyingilosi lembi lenguSathane Develi. Nguye lowabangela kutsi bo-Adamu na-Eva bangamlaleli Jehova. Sathane nguye futsi lowenta kutsi titsa taJesu tente lentfo lembi kangaka.
Nangembi kwekuba abetselwe, titsa takhe betisolo tenta tintfo letimbi kuye. Uyayikhumbula indlela lebamtsatsa ngayo nabefika ensimini yaseGetsemane? Tatibobani leto titsa? Kwakubaholi benkholo. Ase sibone kutsi kwentekani emuva kwaloko.
Ngesikhatsi Jesu atsatfwa ngulabaholi benkholo, baphostoli bakhe babaleka. Bamshiya kanye netitsa takhe ngenca yekutsi bebesaba. Kodvwa Phetro naJohane ababalekanga, kepha bebalandzela ngemuva kute babone kutsi kwentekani kuJesu.
Baphristi bayisa Jesu ku-Anasi, lowake waba ngumphristi lomkhulu. Abahlalanga sikhatsi lesidze lapho naJesu, kepha base bayesuka bamyisa kuKhayafase labengumphriti lomkhulu. Baholi benkholo labanyenti bebahlangene lapho.
Bebatekisa Jesu licala. Kwaletfwa bantfu kute batewufakaza emanga ngaJesu. Bonkhe baholi benkholo batsi: ‘Kufanele abulawe.’ Base bayamkhafulela futsi bamshaya ngetibhakela ebusweni.
Ngalesikhatsi konkhe loku kwenteka, Phetro abehleti ebaleni. Kwakungusebusuku, futsi kubandza, ngako-ke bantfu bebabase umlilo. Batsi basotsa umlilo, intfombatana letsite yabuka Phetro, yabese itsi: ‘Nalendvodza beyihamba naye loJesu!’
Phetro waphendvula watsi: “Cha! Angisiye.”
Kwaze kwaba tikhatsi letintsatfu solo bantfu batsi kuPhetro abenaJesu. Sikhatsi ngasinye, Phetro abekuphika loko. Lapho aphika kwesitsatfu, Jesu wagucuka wambuka. Phetro weva buhlungu kakhulu ngenca yekutsi ucambe emanga, futsi waphumela ngephandle wakhala kabuhlungu.
Njengoba lilanga liphuma ngaLesihlanu ekuseni, baphristi bamtsatsa Jesu bamyisa endzaweni yabo yekuhlangana. Befika bacoca ngekutsi batawumentani. Base bayamtsatsa bamyisa kuPhontiyu Philatu labengumbusi wesifundza saseJudiya.
Baphristi batjela Philatu batsi: ‘Lona ungumuntfu lomubi, ngako-ke kufanele abulawe.’ Ngemuva kwekubuta Jesu imibuto, Philatu wase utsi: ‘Angilitfoli licala kulomuntfu.’ Philatu wase utfumela Jesu kuHerodi Antipasi, labebusa sifundza saseGalile, kodvwa ahlala eJerusalema. Herodi naye akalitfolanga licala kuJesu, ngako-ke wambuyisela kuPhilatu.
Philatu abefuna kukhulula Jesu. Kepha titsa taJesu tona betifuna kukhululwe lesinye siboshwa lokwakutsiwa nguBharaba kunekutsi kukhululwe Jesu. Kwakusemini lapho Philatu akhiphela Jesu ngephandle, wase utsi kubantfu: ‘Nanso inkhosi yenu!’ Kepha baphristi labakhulu bamemeta ngentfukutselo batsi: ‘Msuse! Msuse! Mbetsele!’ Ngako-ke Philatu wase ukhulula Bharaba, futsi base bayamtsatsa Jesu baya kuyombulala.
NgaLesihlanu ntsambama, Jesu wabetselwa elugodvweni. Eluhlangotsini ngalunye lwakhe, kwakunaletinye tigelekece letimbili nato lebetibetselwe njengaye, kepha atibonakali lapha esitfombeni. Kusasele sikhatsi lesincane nje afe, lesinye saletigelekece satsi kuye: ‘Uze ungikhumbule embusweni wakho.’ Jesu wasiphendvula watsi: ‘Ngiyakwetsembisa kutsi utawuba nami ePharadisi.’
Akusiso yini setsembiso lesijabulisako leso? Uyalati yini lelipharadisi Jesu labekhuluma ngalo? Kantsi belikuphi lelipharadisi lelentiwa nguNkulunkulu ekucaleni? Lalisemhlabeni. Ngesikhatsi Jesu sekabusa ezulwini, utayivusa lendvodza, kute ijabulele kuphila ePharadisi emhlabeni. Akufanele yini kusijabulise loko?
Matewu 26:57-75; 27:1-50; Lukha 22:54-71; 23:1-49; Johane 18:12-40; 19:1-30.
Imibuto
- Ngalokuyinhloko ngubani lowabangela kufa kwaJesu?
- Baphostoli bentani ngalesikhatsi Jesu atsatfwa ayiswa kubaholi benkholo?
- Kwentekani endlini yaKhayafase, umphristi lomkhulu?
- Kungani Phetro ahamba, futsi abekhalelani?
- Ngemuva kwekuba Jesu sekaletfwe kuPhilatu, kungani baphristi labakhulu bamemeta ngekutfukutsela?
- Kwentekani kuJesu ngaLesihlanu ntsambama, futsi wasetsembisani lesigelekece lebesibetselwe elugodvweni eceleni kwakhe?
- LeliPharadisi Jesu abekhuluma ngalo liyoba kuphi?
Imibuto leyengetiwe
- Fundza Matewu 26:57-75.
Emalunga enkantolo lephakeme yemaJuda abonisa kanjani kutsi tinhlitiyo tawo betitimbi? (Mat. 26:59, 67, 68)
- Fundza Matewu 27:1-50.
Kungani singatsi kutisola kwaJudasi kwakungesiko kweliciniso? (Mat. 27:3, 4; Mak. 3:29; 14:21; 2 Khor. 7:10, 11)
- Fundza Lukha 22:54-71.
Yini lesiyifundzako lapho Phetro aphika Jesu ngalobusuku latsengiswa ngabo futsi waboshwa? (Luk. 22:60-62; Mat. 26:31-35; 1 Khor. 10:12)
- Fundza Lukha 23:1-49.
Yini Jesu layenta ngenca yebubi lobentiwa kuye, futsi yini lesingayifundza kuloko? (Luk. 23:33, 34; Rom. 12:17-19; 1 Phet. 2:23)
- Fundza Johane 18:12-40.
Yini leboniswa kutsi nakuba Phetro ahlushwa kwesaba bantfu ngaleso sikhatsi, kodvwa wabuye waba ngumphostoli lokhetsekile? (Joh. 18:25-27; 1 Khor. 4:2; 1 Phet. 3:14, 15; 5:8, 9)
- Fundza Johane 19:1-30.
Ngukuphi kulinganisela Jesu abenako macondzana nemcebo? (Joh. 2:1, 2, 9, 10; 19:23, 24; Mat. 6:31, 32; 8:20)
Emavi Jesu lawakhuluma ngembi kwekufa kwakhe, abonisa kanjani kutsi abencobile futsi wamelela bukhosi baJehova? (Joh. 16:33; 19:30; 2 Phet. 3:14; 1 Joh. 5:4)


text:
INCENYE 1
Yetsembela KuNkulunkulu Kute Ujabule Emshadweni Wakho
“Ekucaleni Nkulunkulu wadala lomdvuna nalomsikati.”
Jehova * Nkulunkulu washadisa bantfu bekucala. LiBhayibheli lisitjela kutsi wadala umfati wekucala “wase umyisa endvodzeni.” Adamu abejabule kakhulu kangangekutsi waze watsi: “Lona-ke sewulitsambo lematsambo ami, nenyama yenyama yami.” (Genesisi 2:22, 23) Nanyalo Jehova ufuna kutsi bantfu labashadene bajabule.
Nawushada, ungacabanga kutsi tonkhe tintfo titawuhamba kahle. Kodvwa liciniso likutsi, ngisho indvodza nemfati labatsandzana mbamba batawuba nato tinkinga. (1 Khorinte 7:28) Kulencwajana, utawutfola timiso teliBhayibheli lotawutsi nawutisebentisa ujabule emshadweni wakho futsi nemndeni wakho ujabule.
1 YEMUKELA INDZIMA LOYINIKWE NGUJEHOVA
LOKO LOKUSHIWO LIBHAYIBHELI: Indvodza iyinhloko yemndeni.
Nangabe uyindvodza, Jehova ulindzele kutsi umnakekele ngelutsandvo umfati wakho. (1 Phetro 3:7) Wamenta kutsi abe ngumsiti wakho futsi ufuna umphatse ngenhlonipho nangelutsandvo. (Genesisi 2:18) Kufanele umtsandze kakhulu futsi tidzingo takhe tite kucala kunetakho.
Nangabe ungumfati, Jehova ulindzele kutsi uyihloniphe ngalokujulile indvodza yakho futsi uyisite ekufezeni indzima yayo. (1 Khorinte 11:3; Efesu 5:33) Tisekele tincumo tayo futsi ubambisane nayo ngenhlitiyo yakho yonkhe. (Kholose 3:18) Nawenta njalo, indvodza yakho itakutsandza, naJehova akutsandze.
LONGAKWENTA:
Buta umuntfu loshade naye kutsi ungaba njani yindvodza lekahle nobe umfati lokahle. Mlalelisise futsi wente konkhe lokusemandleni akho kute utfutfuke
Beketela. Kutawutsatsa sikhatsi kutsi nobabili nifundze kujabulisana
2 YIKHATSALELE MBAMBA IMIVA YEMUNTFU LOSHADE NAYE
LOKO LOKUSHIWO LIBHAYIBHELI: Kufanele uyikhatsalele inhlalakahle yemuntfu loshade naye. (Filiphi 2:3, 4) Mphatse njengaloyo loligugu, ukhumbule kutsi Jehova ufuna tinceku takhe ‘tibe nemusa kubo bonkhe’ bantfu. (2 Thimothi 2:24) “Emavi lakhulumeke ngebudlabha ahlaba njengesikhali; kodvwa emavi lakhulumeke ngekuhlakanipha ayaphilisa.” Ngako-ke kufanele uwakhetse ngekuhlakanipha emavi akho. (Taga 12:18) Umoya waJehova utakusita kutsi ukhulume ngemusa nangelutsandvo.
LONGAKWENTA:
Ngaphambi kwekucoca ngetindzaba letibalulekile nemuntfu loshade naye, thantazela lusito kute ube nemoya lophansi uphindze ube nengcondvo levulekile
Cabangisisa ngaloko lotakusho nangendlela lotakusho ngayo
3 CABANGANI NGENDLELA LEVUMELANAKO
LOKO LOKUSHIWO LIBHAYIBHELI: Nawushada, uba “nyamanye” nemuntfu loshade naye. (Matewu 19:5) Nobe kunjalo, solo nibantfu lababili labangafani futsi ningaba nemibono leyehlukene. Ngako kufanele nifundze kuvumelana kuloko lenikucabangako nangendlela lenitiva ngayo. (Filiphi 2:2) Kuvumelana kubalulekile nanenta tincumo. LiBhayibheli litsi: “Yenta tinhloso takho ngekutfola teluleko letilungile.” (Taga 20:18) Vumelani timiso teliBhayibheli tinicondzise nanitsatsa tincumo letibalulekile.
LONGAKWENTA:
Tjela umuntfu loshade naye indlela lotiva ngayo, ungagcini nje ngekumcocela lokutsite nobe umtjele imibono yakho
Cale ukhulume nemuntfu loshade naye usengakatenti tincumo
^ sig. 4 EBhayibhelini, libito laNkulunkulu nguJehova.


text:
Sifundvo 12
Ungasondzela Njani KuNkulunkulu?
1. Nkulunkulu uyilalela yonkhe yini imithandazo?
Nkulunkulu umema bantfu bato tonkhe tive kutsi basondzele kuye ngemthandazo. (Tihlabelelo 65:2) Nobe kunjalo, akalaleli yonkhe imithandazo nobe ayiphendvule yonkhe. Sibonelo saloku kutsi imithandazo yendvodza lephatsa kabi umfati wayo akayilaleli. (1 Phetro 3:7) Nangalesikhatsi ema-Israyeli achubeka nekwenta bubi, Nkulunkulu abengayilaleli imithandazo yawo. Kusebaleni-ke kutsi kuthandaza kulilungelo lelikhulu. Nobe kunjalo, Nkulunkulu uyayemukela imithandazo yalabo labenta tono letinkhulu nangabe baphendvuka.
2. Kufanele sithandaze njani?
Umthandazo uyincenye yekukhonta kwetfu Nkulunkulu, kungaleso sizatfu kufanele sithandaze kuphela kuMdali wetfu Jehova. (Matewu 4:10; 6:9) Njengobe sibantfu labanesono, kufanele sithandaze ngelibito laJesu ngobe nguye lowasifela. (Johane 14:6) Jehova akafuni kutsi sisolo siphindzaphindza imithandazo lesiyifake enhloko nobe lebhalwe phansi. Ufuna sithandaze ngalokusuka etinhlitiyweni tetfu.
UMdali wetfu uyayiva ngisho nemithandazo lesiyenta enhlitiyweni. (1 Samuweli 1:12, 13) Usimema kutsi sithandaze nome ngunini, njenganakucala lusuku nanaluphela, nasitawudla, ngisho nanasinetinkinga.
3. Kungani emaKhristu ahlangana ndzawonye?
Kusondzela kuNkulunkulu akusiyo intfo lemelula ngobe siphila nebantfu labangakholwa kuNkulunkulu futsi labedzelela setsembiso sakhe sekuphila emhlabeni lonekuthula. (2 Thimothi 3:1, 4; 2 Phetro 3:3, 13) Ngako-ke siyakudzinga kuhlangana nebazalwane betfu kute sikhutsatane, kantsi nabo futsi bayasidzinga.
Kuba nebantfu labatsandza Nkulunkulu kuyasisita kutsi natsi sisondzele kuNkulunkulu. Imihlangano yaboFakazi BaJehova isivulela ematfuba lamahle ekutsi sikhutsatwe kukholwa kwalabanye.
4. Ungakwati yini wena kusondzela kuNkulunkulu?
Ungasondzela kuJehova ngekuzindla ngaloko lokufundza eVini lakhe. Cabanga ngaloko longakufundza emisebentini yakhe, eselulekweni sakhe, ngisho nasetetsembisweni takhe. Kuzindla nekuthandaza kusisita sicondze kubaluleka kwelutsandvo lwaNkulunkulu kanye nekuhlakanipha kwakhe.
Ungaba sedvute naNkulunkulu kuphela nangabe umetsemba futsi ukholwa kuye. Kepha kukholwa kufanana nentfo lephilako ledzinga kondliwa. Kufanele ukondle kukholwa kwakho ngekuhlale uzindla ngetintfo lokholwa kuto.
5. Kutakusita ngani kusondzela kuNkulunkulu?
Jehova uyabakhatsalela labo labamtsandzako. Uyakwati kubavikela kunome yini lengenta kukholwa kwabo nelitsemba labo lekuphila phakadze libe sengotini. (Tihlabelelo 91:1, 2, 7-10) Uyasecwayisa ngetindlela tekuphila letingafaka imphilo kanye nenjabulo yetfu engotini. Jehova usifundzisa indlela lencono kakhulu yekuphila.—Fundza Tihlabelelo 73:27, 28; Jakobe 4:4, 8.


text:
Indzaba 66: Jezebeli—INdlovukati Lembi
KWATSI lapho iNkhosi Jerobowamu seyifile, inkhosi ngayinye lebeyibusa umbuso wasenyakatfo wetive letingu-10 taka-Israyeli, beyingakalungi. INkhosi Ahabi kwakungulembi kakhulu kunawo onkhe. Uyati yini kutsi kungani? Sizatfu lesikhulu kwakungumfati wayo, aJezebeli lobekayiNdlovukati lembi.
Jezebeli abengesuye umIsrayeli, abeyindvodzakati yenkhosi yaseSidoni. Abekhulekela Bhali longunkulunkulu wemanga, futsi wenta Ahabi kanye nalamanye ema-Israyeli kutsi nawo amkhulekele. Jezebeli abemzonda Jehova, futsi wabulala nebaphrofethi bakhe labanyenti. Labanye kwadzingeka kutsi babhace emihumeni kuze bangabulawa. Uma afuna lokutsite, abengaze abulale ngisho umuntfu kuze akutfole.
Ngalelinye lilanga iNkhosi Ahabi yatfukutsela kakhulu. Ngako Jezebeli wayibuta watsi: ‘Utfukutseleleni namuhla?’
Ahabi wamphendvula watsi: ‘Kungenca yaloko Nabothi lakukhulumile kimi. Ngitsite akangitsengisele sivini sakhe, kodvwa yena wangitjela kutsi angeke angitsengisele.’
Jezebeli watsi kuye: ‘Ungakhatsateki, ngitakutfolela sona.’
Ngako Jezebeli wabhala tincwadzi watitfumela kubaholi, edolobheni Nabothi labehlala kulo. Watsi kubo: ‘Tfolani emacili lamabili afakaze kutsi Nabothi ucalekise Nkulunkulu nenkhosi. Nibomtsatsa nimkhiphele ngephandle kwelidolobha, bese nimgcoba ngematje aze afe.’
Jezebeli watsi nasekeva kutsi Nabothi sewufile, watjela Ahabi loku: ‘Hamba uyewutsatsa sivini saNabothi.’ Uyabona yini kutsi Jezebeli kwakufanele ajeziswe ngenca yekwenta intfo lembi kangaka?
Ngalelinye lilanga Jehova watfuma Jehu kutsi ayomjezisa. Ngalesikhatsi Jezebeli eva kutsi Jehu uyeta, watipenda emehlo akhe, futsi watilungisa kuze abemuhle. Kodvwa watsi Jehu nakachamuka wabona Jezebeli eme efasitelweni, wamemeta emadvodza lakulendlu watsi: ‘Mphoseni phasi!’ Lamadvodza akwenta loko, njengoba ubona kulesitfombe. Amphosela phasi, futsi wafa. Yafa kanjalo-ke leNdlovukati lembi lenguJezebeli.
1 Emakhosi 16:29-33; 18:1-4; 21:1-16; 2 Emakhosi 9:30-37.
Imibuto
- Abengubani Jezebeli?
- Kungani iNkhosi Ahabi yayidzabukile ngalelinye lilanga?
- Wentani Jezebeli kuze atfolele indvodza yakhe Ahabi sivini saNabothi?
- Ngubani Jehova lamtfumela kutsi ayojezisa Jezebeli?
- Njengoba ubona kulesitfombe, yini leyenteka ngalesikhatsi Jehu efika emtini waJezebeli?
Imibuto leyengetiwe
- Fundza 1 Emakhosi 16:29-33 kanye na-18:3, 4.
Tatitimbi kangakanani timo ka-Israyeli ngesikhatsi seNkhosi Ahabi? (1 Khos. 14:9)
- Fundza 1 Emakhosi 21:1-16.
Nabothi wasikhombisa kanjani sibindzi sekwetsembeka kuJehova? (1 Khos. 21:1-3; Lev. 25:23-28)
Yini lesingayifundza mayelana nendlela Ahabi labeketelela ngayo kudvumateka? (1 Khos. 21:4; Rom. 5:3-5)
- Fundza 2 Emakhosi 9:30-37.
Yini lesingayifundza ngenshiseko leyakhonjiswa nguJehu ekwenteni intsandvo yaJehova? (2 Khos. 9:4-10; 2 Khor. 9:1, 2; 2 Thim. 4:2)


text:
Indzaba 71: Nkulunkulu Utsembisa LiPharadisi
LESITFOMBE sikhombisa lipharadisi lelifanana nalelo lokungenteka Nkulunkulu walikhombisa umphrofethi wakhe Isaya. Isaya waphila ngemuva nje kwaJona.
Lipharadisi lisho “insimi” nobe “lipaki”. Lendzawo ayikukhumbuti yini ngentfo letsite loke wayibona kulencwadzi? Ibonakala ifanana nensimi lenhle Nkulunkulu Jehova layentela bo-Adamu na-Eva. Umhlaba wonkhe uyoke ube lipharadisi yini?
Jehova watjela umphrofethi wakhe Isaya kutsi abhale ngelipharadisi lelihle lataliletsela bantfu bakhe. Wabhala: ‘Imphisi iyawuhlalisana nelizinyane lemvu. Inkhonyana nelibhubhesi lelincane kuyawudla ndzawonye, nemfana lomncane uyakwelusa. Luswane angeke lulimale naludlala eceleni kwenyoka lenebutsi.’
Bantfu labanyenti bavele batsi: ‘Angeke intfo lenjena yenteke. Sonkhe lesikhatsi bekunetinkinga emhlabeni futsi tisetawuchubeka.’ Kodvwa khumbula: Lalinjani likhaya Nkulunkulu lalinika bo-Adamu na-Eva kutsi bahlale kulo?
Nkulunkulu wababeka epharadisi. Labalahlekela lelikhaya labo lelihle ngoba abazange bamlalele, futsi baguga baze bafa. Nkulunkulu wetsembise kutsi utawunika bantfu labamtsandzako indzawo lenhle lefanana naleyo leyalahlwa bo-Adamu na-Eva.
Epharadisi lelitako kute lokutawulimata labanye, nobe konakalise lendzawo. Kutawuba nekuthula lokuphelele. Bonkhe bantfu bayophila saka futsi bajabule. Kuyoba njengoba nje Nkulunkulu abefuna kube njalo ekucaleni. Njengoba sichubeka sifundza, sitawubona kutsi Nkulunkulu utakwenta njani loko.
Isaya 11:6-9; Sembulo 21:3, 4.
Imibuto
- Abengubani Isaya, abephila ngasiphi sikhatsi, futsi Jehova wambonisani?
- Leligama lelitsi “pharadisi” lisho kutsini, futsi likukhumbutani?
- Jehova watjela Isaya kutsi abhaleni macondzana neliPharadisi lelisha?
- Kungani bo-Adamu na-Eva bacoshwa ekhaya labo lelihle?
- Jehova ubatsembisani labo labamtsandzako?
Imibuto leyengetiwe
- Fundza Isaya 11:6-9.
Livi laNkulunkulu likuchaza kanjani kuthula lokutawubakhona ekhatsi kwebantfu netilwane emhlabeni lomusha? (Hla. 148:10, 13; Isa. 65:25; Hez. 34:25)
Ngukuphi kugcwaliseka kwakamoya lokwenteka kubantfu baJehova lamuhla kwemavi a-Isaya? (Rom. 12:2; Ef. 4:23, 24)
Ngubani lofanele advunyiswe ngekuphendvuka kwebantfu endleleni labaphila ngayo nyalo naseveni lelisha? (Isa. 48:17, 18; Gal. 5:22, 23; Fil. 4:7)
- Fundza Sembulo 21:3, 4.
ImiBhalo ibonisa kanjani kutsi kuhlala kwaNkulunkulu nebantfu akusho kutsi utawuhlala nabo mbamba emhlabeni, kodvwa kusho kutsi utawuba nabo ngekwemfanekiso? (Lev. 26:11, 12; 2 Khro. 6:18; Isa. 66:1; Semb. 21:2, 3, 22-24)
Tinyembeti letinjani kanye nebuhlungu lobunjani lobungeke busaba khona? (Luk. 8:49-52; Rom. 8:21, 22; Semb. 21:4)


text:
Sifundvo 2
Ungubani Nkulunkulu?
1. Kungani kufanele sikhonte Nkulunkulu?
Nkulunkulu weliciniso unguMdali wato tonkhe tintfo. Ute sicalo futsi angeke aze abe naso ngisho nesiphetfo. (Tihlabelelo 90:2) Nguye longumTfombo wetindzaba letimnandzi letitfolakala eBhayibhelini. (1 Thimothi 1:11) Njengobe kunguNkulunkulu losinike kuphila, nguye yedvwa lokufanele simkhonte.
2. Nkulunkulu ungumuntfu lonjani?
Kute umuntfu lowake wabona Nkulunkulu ngobe unguMoya, lokusho kutsi simo sakhe siphakeme kakhulu kunesimo setidalwa letiphilako emhlabeni. (Johane 1:18; 4:24) Nobe kunjalo, singakwati kubona buntfu baNkulunkulu etintfweni latidalile. Sibonelo saloku kutsi tinhlobo-nhlobo tetitselo kanye netetimbali tikhombisa lutsandvo kanye nekuhlakanipha kwakhe. Bukhulu belizulu nemhlaba busikhombisa emandla akhe.
Kunyenti lesingakutfola ngebuntfu baNkulunkulu nasifundza liBhayibheli. Sibonelo saloku kutsi lisitjela ngaloko lakutsandzako nangaloko langakutsandzi, liphindze lisitjele ngendlela laphatsa ngayo bantfu, nangaloko lakwentako etimeni letehlukahlukene.
3. Nkulunkulu unalo yini libito?
Jesu watsi: “Babe wetfu losezulwini, alingcweliswe libito lakho.” (Matewu 6:9) Ngisho nobe Nkulunkulu aneticu letinyenti, unalinye kuphela libito. Kulolo nalolo lwimi, libito lakhe libitwa ngendlela leyehlukile. Imvamisa, ngesiSwati libitwa ngalendlela, “Jehova.” Kodvwa labanye bantfu balibita batsi, “Yahweh.”
Libito laNkulunkulu likhishiwe emaBhayibhelini lamanyenti kwafakwa ticu letitsi Nkhosi nobe Nkulunkulu. Kodvwa ngalesikhatsi kubhalwa liBhayibheli, libito laNkulunkulu belivela kulo tikhatsi letingaba ngu-7 000. Jesu walenta latiwa libito laNkulunkulu ngalesikhatsi afundzisa bantfu ngaye.
4. Jehova uyasikhatsalela yini vele?
Kwandza kwekuhlupheka kukhombisa kutsi Jehova unguNkulunkulu longasikhatsaleli yini vele? Labanye bantfu batsi uyasihluphekisa kute asivivinye, kepha loko akusilo liciniso.
Nkulunkulu usinike inkhululeko yekutikhetsela. Kufanele sibonge ngekutsi Nkulunkulu usinikete inkhululeko yekumkhonta. (Joshuwa 24:15) Bantfu labanyenti bakhetsa kuhlukumeta labanye, futsi loko kwandzisa kuhlupheka emhlabeni. Jehova uva buhlungu kakhulu nakabona intfo lenjalo.
Jehova unguNkulunkulu losikhatsalelako. Ufuna kutsi sikujabulele kuphila. Madvutane nje, utakucedza kuhlupheka kanye nalabo labakubangelako. Kwanyalo, unesizatfu lesivakalako sekuvumela kuhlupheka kutsi kuchubeke sikhashana. Esifundvweni-8 sitawufundza ngaleso sizatfu.
5. Singasondzela njani kuNkulunkulu?
Jehova usimema kutsi sisondzelane naye ngekutsi sikhulume naye ngemthandazo. Ukhatsalela umuntfu ngamuye. (Tihlabelelo 65:2; 145:18) Uhlale anesifiso sekutsetselela. Uyayibona imetamo yetfu yekufuna kumjabulisa, ngisho nobe ngaletinye tikhatsi sehluleka. Ngako-ke, ngisho nobe sitoni, singakwati kubujabulela buhlobo lobusedvute naNkulunkulu.
Njengobe kunguJehova losiphe kuphila, kufanele simtsandze kakhulu kwendlula nome ngabe ngumuphi lomunye umuntfu. (Makho 12:30) Njengobe kumtsandza kwakho Nkulunkulu ukukhombisa ngekufundza lokunyenti ngaye nangekwenta loko lakucelako, utawusondzela kakhulu kuye.


text:
Indzaba 79: Danyela Emgodzini Wemabhubesi
HAWU! Kubonakala shengatsi Danyela usenkingeni lenkhulu, kodvwa lamabhubesi awamenti lutfo. Uyati kutsi kungani? Ngubani lolofake Danyela kulamabhubesi? Ase sibone.
Inkhosi yaseBhabhulona kwasekunguDariyusi. Abemtsandza kakhulu Danyela ngoba abenemusa futsi ahlakaniphile. Dariyusi wakhetsa Danyela kutsi abe ngumengameli embusweni wakhe. Loku kwenta kutsi lamanye emadvodza khona lapha embusweni, amdlele umona. Naku labese ayakwenta.
Ahamba aya kuDariyusi afike atsi: ‘Sivumelene nkhosi, ngekutsi kufanele ukhiphe umtsetfo lotsi, emalanga langu-30 kute lokufanele athandaze kulomunye nkulunkulu noma lomunye umuntfu, wonkhe umuntfu kufanele athandaze kuwe. Longeke awulalele lomtsetfo utawujikijelwa emgodzini wemabhubesi.’ Dariyusi abengati kutsi lamadvodza afunelani lomtsetfo ushaywe, kodvwa wabona shengatsi lombono wawumuhle. Ngako wavele wawubhala phasi lomtsetfo. Kwase kute naloyedvwa labengawushintja.
Watsi kube Danyela eve ngalomtsetfo, wahamba waya ekhaya wafike wathandaza njengenhlalayenta. Lamadvodza lamabi bekati kamhlophe kutsi Danyela ngeke ayekele kuthandaza kuJehova. Ajabula ngoba avele abona kutsi licebo lawo lekususa Danyela embusweni laliphumelela.
Yatsi iNkhosi Dariyusi nayiva kutsi lamadvodza awushayeleni lomtsetfo, yakhatsateka kakhulu. Kodvwa yaseyingeke iwushintje, ngako bekufanele ikhiphe umyalo wekutsi Danyela akajikijelwe emgodzini wemabhubesi. Kodvwa inkhosi yatsi kuDanyela: ‘Shengatsi Nkulunkulu wakho lomkhontako, angakuvikela.’
Dariyusi waphatseka kabi kakhulu, kangangekutsi akalalanga ngisho nasebusuku. Ngakusasa ekuseni wagijima waya emgodzini wemabhubesi, njengoba umbona kulesitfombe. Wamemeta watsi: ‘Danyela, nceku yaNkulunkulu lophilako! Nkulunkulu wakho lomkhontako, ukhonile yini kukusindzisa emabhubesini?’
Waphendvula Danyela watsi: ‘Nkulunkulu utfumele ingilosi yakhe lefike yavala imilomo yemabhubesi kuze angangibulali.’
Yajabula kakhulu inkhosi. Yatsi Danyela akakhishwe emgondzini. Yabese iyala kutsi kuletfwe onkhe lamadvodza labefuna kubulawe Danyela, ajikijelwa emgondzini wemabhubesi. Atsi angakefiki ngisho naphasi emgodzini, emabhubesi awadla awacedza nya abhasha ngisho nematsambo awo.
INkhosi Dariyusi yabhalela bonkhe bantfu eveni yatsi: ‘Ngikhipha umtsetfo kutsi wonkhe umuntfu amhloniphe Danyela naNkulunkulu wakhe. Wenta timangaliso letinkhulu. Ukhulule Danyela wangadliwa ngemabhubesi.’
Danyela 6:1-28.
Imibuto
- Abengubani Dariyusi, futsi abetiva njani ngaDanyela?
- Emadvodza lanemona atsi kuDariyusi akenteni?
- Yini Danyela layenta nakeva ngalomtsetfo lomusha?
- Kungani Dariyusi abekhatsatatekile waze wehluleka ngisho nekulala, futsi yini layenta ngakusasa ekuseni?
- Danyela wamphendvula watsini Dariyusi?
- Lamadvodza lamabi abefuna kubulala Danyela entiwani, futsi Dariyusi wababhalelani bonkhe bantfu embusweni wakhe?
Imibuto leyengetiwe
- Fundza Danyela 6:1-28.
Licebo lelakhelwa Danyela lisikhumbuta tiphi tintfo letentiwe baphikisi kuze bavimbele umsebenti waboFakazi BaJehova esikhatsini salamuhla? (Dan. 6:7; Hla. 94:20; Isa. 10:1; Rom. 8:31)
Tinceku taNkulunkulu tingamlingisa njani Danyela ngekutitfoba ‘etiphatsimandleni tembuso’? (Dan. 6:5, 10; Rom. 13:1; Imis. 5:29)
Singasilingisa kanjani sibonelo saDanyela ekukhonteni Jehova “njalonjalo”? (Dan. 6:16, 20; Fil. 3:16; Semb. 7:15)


text:
Mpandze ka Senzangakhona
Mpandze (1798–1872), uMsimude owavela ngesiluba phakathi kwamaNgisi namaQadasi, leti bekutinanatelo takhe, kantsi Mpandze bekayinkosi yesive sema Zulu kusukela ngemnyaka wa 1840 kuya ku 1872, loku kwamenta waba yenkosi leyabusa sikhatsi lesidze emlandvweni wemakhosi aka Zulu. bekamnakabo Shaka kanye na Dingane ngabo make, kantsi futsi utsatsa kubo bukhosi.
Umlandvo wakhe[hlela | edit source]
Mpandze watalwa e Babanango, ka Zulu, bekabukwa njengemuntfu longenamandla futsi angetfusi, kantsi ke bekangesatjwa kutsi angacelela phansi kumbe acumbe umbuso , ngiko loku lokwenta wayekelwa kube bonke banakabo lebebabonwa njengebantfu labangacumba phansi umbuso. bekutsi lapho Dingane anika khona miyalelo endvuneni yakhe Ndlela kaSompisi kutsi kumele abulale Mpandze Ndlela bekangatsita atsatse sikhatsi sakhe kucabanga ngalendzaba ngobe bekabona kutsi Mpandze nguye yedvwa umntfwana wemfana loyindla lifa kantsi longaphindza andzise lusendvo abuye achubekise nebukhosi baka Zulu, Ndlela waphindze wabona kutsi Mpandze unengati yebukhosi , loku kuyintfo lebalulekile ekuhlonishweni kanye nasekuletseni kutfula esiveni kanye nasebukhosini bema Zulu. ngalesento sakhe lesi Ndlela wabulawa ngu Dingane. Mpandze ke waba nemadvodzana lamanyenti phakatsi kwawo bekungu Cetshwayo, lowamlandzela ebukhosini kanye nabo Mbuyazwe, Dabulamanzi, Ndabuko, Sitheku, kubala labambalwa.
nga Bhimbidvwane wa 1840 Andries Pretorius na Gert Rudolph balekelela Mpandze ekulweni nemfowabo Dingane, lowabulawa ngemkhambatsi lowatsatsa indzawo enyakatfo ne Hlatikhulu Forest.
Imitsetfo ngekukhetfwa kwemakhosi esiveni semaZulu ngaleso sikhatsi beyingakacaci kahle kodvwa bekwatiwa kutsi ngekwelisiko kumele bukhosi butsatfwe ngumntfwana wemfana wendlovukati yecucala yenkosi. ngelishwa ke inkosi ngiyo beyikhetsa kutsi ngubani nkosikati wayo wekucala kantsi futsi loku kungagucuka , lokwaba ngiyo intfo leyenteka lapha, kantsi loku kwaholela empini leyabakhona emkhatsini wa Cetshwayo na Mbulazi, lempi beyatiwa ngekutsi i Ndodakusuka, yatsatsa indzawo emlanjeni we Tugela River kantsi Cetshwayo watfola lusito ku John Dunn, Cetshwayo wayingcoba lempi kantsi nanobe Mpandze amange wamnika bukhosi tisuka nje, Cetshwayo besekwatiwa kutsi nguye lolandzelako nakuphuma babe wakhe Mpandze, lekuyintfo leyentaka ngemuva kwemnyaka nje.
References[hlela | edit source]
- Laband, John (2009). Historical Dictionary of the Zulu Wars. Lanham, Md.: Scarecrow Press. ISBN 9780810860780.
- Kennedy, Philip (1981). "Mpande and the Zulu Kingship". Journal of Natal and Zulu History 4: 21–38.
Template:S-start Template:S-reg Template:S-bef Template:S-ttl Template:S-aft Template:S-end Template:Zulu Monarchs Template:PersondataTemplate:SouthAfrica-bio-stub Template:Africa-royal-stub


text:
BoFakazi BaJehova BaneliBhayibheli Labo Yini?
BoFakazi BaJehova basebentisa emahumusho lamanyenti lehlukahlukene nabatadisha liBhayibheli. Etilwimini lapho itfolakala khona, sikhetse kusebentisa i-“New World Translation of the Holy Scriptures” ngenca yekutsi isebentisa libito laNkulunkulu, ibeka tintfo njengobe tinjalo futsi icacile.
Isebentisa libito laNkulunkulu. Labanye bashicileli beliBhayibheli behlulekile kudvumisa umuntfu lokunguye lokufanele atfole ludvumo. Nasi sibonelo: Lelinye lihumusho leliBhayibheli lineluhla lwemagama langetulu kwa-70 alabo lababa nencenye ekushicilelweni kwalo. Nanobe kunjalo, lona lelihumusho ngekwalo lilikhiphe ngalokuphelele libito lemBhali weliBhayibheli
—Jehova Nkulunkulu.
Ngalokwehlukile, i-“New World Translation” ibuyisele libito laNkulunkulu etindzaweni letitinkhulungwane lapho lebelivela khona emibhalweni yekucala, futsi ikomidi yekuhunyushwa kwayo itigcina ingatiwa.
Ibeka tintfo njengobe tinjalo. Akusiwo onkhe emahumusho lawendlulisela njengobe unjalo umlayeto weliBhayibheli wekucala. Sibonelo saloko kutsi lelinye lihumusho libeka umbhalo waMatewu 7:
13 ngalendlela: “Ngenani ngelisango lelincane, ngobe lisango leliya esihogweni libanti futsi indlela leya khona imelula.” Nanobe kunjalo, imibhalo yekucala beyisebentise ligama lelitsi “kubhujiswa” hhayi “sihogo.” Kungenteka kutsi bahumushi bafaka leligama lelitsi “sihogo” ngenca yekutsi bebakholelwa kutsi bantfu lababi batawuhlushwa phakadze esihogweni semlilo. Kodvwa liBhayibheli aliwusekeli lombono. Ngako-ke, i-“New World Translation” iwubeke njengobe unjalo yatsi: “Ngenani ngelisango lelincane, ngobe ibanti futsi ivulekile indlela leya ekubhujisweni.”
Icacile. Lihumusho lelisuke lihumusheke kahle aligcini ngekubeka tintfo njengobe tinjalo, kodvwa liphindze licace futsi kuba melula kulicondza. Cabanga nganasi sibonelo. KuRoma 12:11, umphostoli Pawula longumKhristu wasebentisa emavi lokutsi nawahunyushwe njengobe anjalo asho “umoya lovutsako.” Njengobe lamavi angacondzakali kahle esiNgisini salamuhla, i-“New World Translation” ibeka lelivesi ngendlela lokumelula kulicondza. Itsi emaKhristu kufanele ‘avutse emoyeni.’
Ngetulu kwekusebentisa kwayo libito laNkulunkulu, kubeka tintfo njengobe tinjalo kanye nekutsi icacile, i-“New World Translation” iphindze yehluke nangalenye indlela: Ayitsengiswa. Ngesizatfu saloko, tigidzi tebantfu tikhona kufundza liBhayibheli ngelulwimi letilumunye ebeleni


text:
Inhlatfu
Inhlatfu (Python natalensis)
- síNgísi: Python
Simo nekutiphatsa[hlela | edit source]
Inhlatfu inyoka lenkhulu lehlanganisa imibala lonsundvu, lolutfuli nalompofu. imihlobo yakulamanye emave iba liphuti namhlophe.
Lena yinyoka lengenabo butsi, idle ngekutsi nayibamba inyamatane iyitungeletele iyimpintje iyephule ematsambo idzimate ife. Tinhlatfu tikhula tidzimate tifike emamitheni lalishumi. Tibekela emacandza lensikati iwafukamele sikhatsi lesingaba tinyanga letintstfu. Kute-ke lamacandza afutfumale kutsiwa inhlatfu ikhona kudzikitisa umtimba wayo ngendlela lengetubulala emacandza kepha iwaphe kushisa.
Indzawo letfolakala kuyo[hlela | edit source]
Indzawo letsandvwa tinhlatfu yindzawo lelihlanze lapho kunemahlatsi khona.


text:
SICONGOSEKULINDZA (LESISIFUNDZA EMIHLANGANWENI YETFU) DECEMBER 2014
Lomagazini unetihloko letitawufundvwa ngaFebruary 2 kuya kuMarch 1, 2015.
‘Abeyati Indlela’
Guy H. Pierce, lilunga leSigungu Lesibusako SaBoFakazi BaJehova, wafa ngaLesibili, ngaMarch 18, 2014.
Jehova Ubabusisa Kakhulu Labo Labanemoya Wekupha
Singafundza sifundvo lesibalulekile mayelana nemnikelo kuloko Nkulunkulu latjela ema-Israyeli kutsi akwente.
‘Lalela Futsi Ukucondze Loko Lokushiwoko’
Jesu washo imifanekiso lemayelana nenhlanyelo yesinaphi, sibiliso, umtsengisi lohamba etindzaweni letehlukene, newemcebo lofihliwe. Isho kutsini?
‘Uyayicondzisisa’ Yini Inchazelo?
Nguyiphi inchazelo yemifanekiso yaJesu yemhlanyeli lolalako, linethi, nendvodzana yelulahleko?
Usakhumbula Yini?
Lemibuto lengu-6 yekutihlola ingakusita kutsi ubone loko lokukhumbulako kusukela ku-Sicongosekulindza saJune kuya kuDecember 2014.
Kufanele Yini Ushintje Ingcondvo?
Akusito tonkhe tincumo lotitsatsako lokufanele tingagucuki. Ungawubona njani umehluko?
Imibuto Levela Kubafundzi
Bekasho kutsini Jeremiya nakatsi Rakheli ukhalela emadvodzana akhe?
Indlela Yekubhekana Nekuphela Kwalelive Lelibi Ngekubambisana
Tibonelo letiseBhayibhelini letine tikhombisa kubaluleka kwebunye nekutsi kungani kutawubaluleka kakhulu esikhatsini lesitako.
Uyakukhombisa Yini Kubonga Ngaloko Lonako?
Singakhombisa njani kutsi siyabonga ngelifa letfu leliligugu?
Luhla Lwetihloko Te-Sicongosekulindza Sa-2014
Luhla loluhleliwe lwetihloko letishicilelwe kubomagazini banga-2014 Labahanjiswako naLabafundvwako.


text:
Ungatsandza yini kufundza lesihloko ngalolulwimi: %%?
Yebo
Cha
LiBhayibheli Leliku-Internet
I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
Yebo
Cha
17 Babese badzabula e-Amfipholisi nase-Apholoniya badzimate befika eThesalonika, lapho kwakunelisinagoge lemaJuda khona.
2 Njengobe Pawula abehlale enta, wangena ngekhatsi wabonisana nabo ngemiBhalo emasabatha lamatsatfu.
3 Abebachazela aphindze akufakazele ngemibhalo kutsi kwakufanele Khristu ahlupheke futsi avuswe ekufeni. Bekatsi: “LoJesu lengimmemetela kini, unguKhristu.”
4 Ngenca yaloko, labanye baba ngemakholwa batihlanganisa naPawula naSilasi, futsi emaGriki lamanyenti labekhonta Nkulunkulu, kanye nalabanye bafati lababalulekile labambalwa nabo benta lokufanako.
5 Kodvwa emaJuda aba nemona, ase ahlanganisa emadvodza latihlophoyi labeyingayinga emakethe, asusa siphitsiphitsi kulelidolobha. Ahlasela indlu yaJasoni afuna kutsi boPawula naSilasi bakhishelwe ngephandle kulesicumbi.
6 Atsi nakangabakhandzi, ahudvula Jasoni nalabanye bazalwane abayisa kubaphatsi belidolobha, amemeta atsi: “Lamadvodza lahlupha kuyo yonkhe indzawo asalapha,
7 futsi Jasoni uwemukele endlini yakhe. Onkhe lamadvodza amelene nemitsetfo yaKhesari, atsi kunalenye inkhosi, lenguJesu.”
8 Nasiva letintfo, sicumbi sebantfu nebaphatsi belidolobha betfuka;
9 ngemuva kwekutsatsa sibambiso lesenele kuJasoni nakulaba labanye, babese bayabakhulula.
10 Kwatsi nasekusebusuku, bazalwane batfumela boPawula naSilasi eBheriya. Nabefika lapho, bangena esinagogeni lemaJuda.
11 Bantfu baseBheriya bebanesimo lesihle kwendlula baseThesalonika, ngobe bebakulangatelela kuva livi, bahlolisisa imiBhalo malanga onkhe kute babone kutsi letintfo tiliciniso yini.
12 Labanyenti baba ngemakholwa, futsi benta njalo nebafati labambalwa labakhulunyelwa kahle labangemaGriki kanye nemadvodza latsite.
13 Kodvwa ngesikhatsi emaJuda aseThesalonika eva kutsi Pawula umemetela livi laNkulunkulu eBheriya, aya lapho kute asuse siphitsiphitsi.
14 Ngekushesha bazalwane batjela Pawula kutsi ehlele elwandle, kodvwa boSilasi naThimothi basala.
15 Labo lebebaphekeletela Pawula bahamba naye badzimate befika e-Athene. Bancandzeka ngesikhatsi Pawula asabatfume kutsi batjele boSilasi naThimothi kutsi bete kuye masinyane.
16 Ngesikhatsi Pawula abamele e-Athene, wacansuka nakabona kutsi kwakugcwele tithico kulelidolobha.
17 Ngenca yaloko, wacala kubonisana nemaJuda labesesinagogeni kanye nalabanye lebebakhonta Nkulunkulu, futsi malanga onkhe abekhuluma nalabo lebebasemakethe.
18 Kodvwa letinye tati tema-Ephikhuri nemaStoyiki taphikisana naye. Letinye kuto tatitsi: “Ifuna kutsini lencavitsi?” Letinye tona tatitsi: “Kubonakala shengatsi umemetela bonkulunkulu labangatiwa.” Loku betikusho ngobe abememetela tindzaba letimnandzi ngaJesu nangekuvuswa kwalabafile.
19 Ngako tambamba tamyisa enkantolo yase-Ariyophagusi tatsi: “Asewusichazele ngalemfundziso lensha lokhuluma ngayo.
20 Ngobe ukhuluma ngetintfo lesicalako kutiva ngetindlebe tetfu. Manje sifuna kwati kutsi tiyini leto tintfo.”
21 Ecinisweni bonkhe bantfu base-Athene netihambi letatilapho, bebacitsa sikhatsi sabo lesinyenti bakhuluma futsi balalele tindzaba letinsha.
22 Pawula wema embikwenkantolo yase-Ariyophagusi watsi:
“Bantfu base-Athene, ngiyabona kutsi kuto tonkhe tintfo nitinikele kakhulu ekukhonteni bonkulunkulu kwendlula labanye bantfu.
23 Ngobe ngitsite nangendlula ngibukisisa tintfo lenitikhontako, ngabona lilati lelibhalwe kutsi: ‘KuNkulunkulu Longatiwa.’ Ngako loko lenikukhonta ningakwati, ngiko lelengikumemetela kini.
24 Nkulunkulu lowadala umhlaba nako konkhe lokukuwo, loyiNkhosi yelizulu nemhlaba, akahlali emathempelini lentiwe ngetandla,
25 futsi akadzingi kusitwa bantfu shengatsi kukhona lakweswele, ngobe yena unika bonkhe bantfu kuphila, umoya, nato tonkhe tintfo.
26 Tive tonkhe watenta ngemuntfu munye kute tihlale emhlabeni wonkhe, futsi wabeka tikhatsi kanye nemikhawulo lapho bantfu bebatawuhlala khona,
27 kute bafune Nkulunkulu ngekutimisela futsi bamtfole, nanobe ecinisweni angekho khashane kuloyo naloyo kitsi.
28 Ngaye siyaphila, siyanyakata, futsi sikhona, njengobe nje letinye timbongi tenu tisho titsi: ‘Ngobe siyintalo yakhe.’
29 “Ngako-ke njengobe siyintalo yaKhe, akukafaneli sicabange kutsi Nkulunkulu unjengeligolide, lisiliva, litje, nobe intfo leyakhiwe ngekuhlakanipha nekucabanga kwebantfu.
30 Nkulunkulu akatinakanga tikhatsi lapho bantfu bebenta ngekungati khona, kodvwa nyalo utjela bantfu kuto tonkhe tindzawo kutsi abaphendvuke.
31 Ngobe ubeke lilanga latakwehlulela ngalo umhlaba ngekulunga asebentisa loyo lamkhetsa. Unike bonkhe bantfu sicinisekiso saloku ngekutsi amvuse ekufeni.”
32 Nabeva ngekuvuswa kwalabafile, labanye bamhleka bulima, kantsi labanye batsi: “Sitawubuye sikulalele ngalesinye sikhatsi.”
33 Ngako Pawula wabashiya,
34 kodvwa labanye batihlanganisa naye futsi baba ngemakholwa. Emkhatsini wabo kwakunaDiyonisiyusi, labengumehluleli enkantolo yase-Ariyophagusi, umfati lokutsiwa nguDamarisi, kanye nalabanye.


text:
Sifundvo 4
Ungubani Jesu Khristu?
1. Kuphila kwaJesu kwacala njani?
Ngalokungafanani nanobe ngumuphi lomunye umuntfu, Jesu waphila ezulwini njengengilosi ngembikwekutsi atalwe emhlabeni. (Johane 8:23) Abeyindalo yaNkulunkulu yekucala futsi welekelela Nkulunkulu ekudaleni tonkhe letinye tintfo. Nguye kuphela lowadalwa nguJehova ngalokucondzile, futsi kuyamfanela kubitwa ngekutsi ‘ngulotelwe yedvwa kuYise.’ (Johane 1:14) Jesu waba ngumKhulumeli waNkulunkulu, kungaleso sizatfu abitwa ngekutsi ‘nguliVi.’
2. Kungani Jesu eta emhlabeni?
Nkulunkulu watfumela iNdvodzana yakhe emhlabeni ngekwendlulisela kuphila kwayo esibeletfweni sentfombi-ntfo lengumJuda lekwakutsiwa nguMariya. Ngako Jesu akatalwanga ngubabe longumuntfu. (Lukha 1:30-35) Jesu weta emhlabeni kute (1) asifundzise liciniso ngaNkulunkulu, (2) asibekele sibonelo sendlela yekwenta intsandvo yaNkulunkulu ngisho nome sibhekene nebumatima, kanye (3) nekutewunikela ngekuphila kwakhe lokute sono kutsi kube “yinhlawulo.”
3. Kungani sidzinga inhlawulo?
Inhlawulo nguloko lokukhokhwako kute kukhululwe umuntfu losengotini yekufa. (Eksodusi 21:29, 30) Kufa kanye nekuguga bekungasiyo injongo yaNkulunkulu yasekucaleni ngebantfu. Sikwati njani loko? Nkulunkulu watjela Adamu, umuntfu wekucala kutsi nakenta loko liBhayibheli lelikubita ngekutsi “sono,” abetawufa. Ngako-ke, kube Adamu akonanga, abengeke afe. (Genesisi 2:16, 17; 5:5) Ngekwaloko lokushiwo liBhayibheli, kufa ‘kwangena’ kubantfu nga-Adamu. Ngenca yaloko, Adamu wendlulisela sono kanye nekufa kuso sonkhe situkulwane sakhe. Ngako-ke, siyayidzinga inhlawulo letasihlenga ekufeni lesakutfola ku-Adamu.
Ngubani lobekangakhokha lenhlawulo kute sikhululwe ekufeni? Nasifa, sisuke sikhokhela tono tetfu kuphela. Kute umuntfu longakhokhela tono talabanye.
4. Kungani Jesu afa?
Jesu bekangafanani natsi, yena bekete sono. Ngako-ke kwakute sidzingo sekutsi afele tono takhe—ngobe kute nasinye sono labekasentile. Esikhundleni saloko, Jesu wafela tono talabanye. Nkulunkulu wakhombisa lutsandvo lolukhulu ngebantfu ngekutsi atfumele iNdvodzana yakhe kutsi itosifela. NaJesu wakhombisa kutsi uyasitsandza, ngobe wamlalela Babe wakhe futsi wanikela ngekuphila kwakhe ngenca yetono tetfu.
5. Wentani Jesu nyalo?
Ngalesikhatsi alapha emhlabeni, Jesu welapha labagulako, wavusa labafile, wakhulula nebantfu labebasengotini. Ngekwenta njalo, abemane akhombisa loko latakwentela bantfu labalalelako esikhatsini lesitako. (Matewu 15:30, 31; Johane 5:28) Ngemuva kwekutsi Jesu asafile, Nkulunkulu wamvusela ekuphileni njengemuntfu wemoya. (1 Phet. 3:18) Jesu walindza ngesekudla saNkulunkulu kwadzimate kwaba kulapho Jehova amnika emandla ekubusa njengeNkhosi ngetulu kwawo wonkhe umhlaba. (Hebheru 10:12, 13) Nyalo Jesu uyabusa njengeNkhosi ezulwini, futsi balandzeli bakhe bamemetela leto tindzaba letimnandzi emhlabeni wonkhe.
NjengeNkhosi, madvutane Jesu utawusebentisa lawo mandla akhe kute acedze konkhe kuhlupheka kanye nalabo labakubangelako. Bonkhe labo labakholwako kuye ngekutsi bamlalele, batawuphila epharadisi emhlabeni.


text:
Ungatsandza yini kufundza lesihloko ngalolulwimi: %%?
Yebo
Cha
Tincwadzi Netincwajana Tekutadisha LiBhayibheli
Tadisha liBhayibheli ngetihloko letehlukehlukene ngelusito lwetincwadzi netincwajana longatitsatsela tona.Tincwadzi letitsetjuliwe kanye nema-video elulwimi lwetandla kuyatfolakala ngetilwimi letinyenti. Khetsa lulwimi ebhokisini lwetilwimi, bese uchafata Cinga kute ubone letincwadzi kanye netindlela longativula ngayo ngalololwimi. Faka incenye yaleso sihloko kute ubone tincwadzi letihambisana naso.
Simemo SeSikhumbuto Sa-2015
Lithulusi Lekutadisha LiVi LaNkulunkulu
Setfulo SeliVi LaNkulunkulu
Kuhlolisisa ImiBhalo Malanga Onkhe—2015
Learn From the Great Teacher
'Asikufune Kuthula Futsi Sikulondvolote'—1 Phet. 3:11
Chubekani Nifuna Kulunga KwaJehova!—Mat. 6:33
Ungaba Ngumngani WaNkulunkulu!
Lolunye lushintjo lolwentiwe etincwadzini letitfolakala kubongcondvomshini lungase lungaveli etincwadzini letishicilelwe.


text:
Indzaba 5: Kucala Kwemphilo Lematima
NGEMUVA kwekucoshwa ensimini yase-Edeni, bo-Adamu na-Eva baba netinkinga letinyenti. Kwadzingeka basebente kamatima kute batfole kudla. Esikhundleni sekutsi kumile tihlahla letinhle tetitselo, babona kumila emanyeva nelukhula. Loku-ke kwenteka ngemuva kwekuba bayekele kulalela Nkulunkulu, futsi bungani babo Naye baphela.
Kodvwa lokubuhlungu nakakhulu kutsi bo-Adamu na-Eva bafa. Khumbula phela kutsi Nkulunkulu wabayala watsi nabangadla lesitselo batawufa. Ngalo kanye lelilanga labadla ngalo bacala kufa. Akuzange kube kuhlakanipha ngabo kungamlaleli Nkulunkulu.
Bo-Adamu na-Eva batfola bantfwana ngemuva kwekuba Nkulunkulu asabacoshile ensimini yase-Edeni. Loku kwasho kutsi bantfwana babo nabo bebatawuguga futsi bafe.
Kube bo-Adamu na-Eva balalela Jehova, bona nebantfwana babo bebatawuphila kahle. Bonkhe bebatawuphila emhlabeni phakadze futsi bajabule. Akekho labetawuguga, agule futsi afe.
Nkulunkulu ufuna bantfu baphile phakadze futsi bajabule, kungako etsembise kutsi ngalelinye lilanga loko kuyokwenteka. Angeke kube ngumhlaba kuphela lomuhle, kodvwa ngisho nebantfu labahlala kuwo bayoba nemphilo lenhle. Bonkhe bantfu emhlabeni bayoba bangani, futsi babuye babe bangani baNkulunkulu.
Bungani ba-Eva naNkulunkulu baphela. Ngako nakatfola bantfwana, bekungelula. Bekeva buhlungu. Uyabona yini kutsi kungamlaleli kwakhe Jehova kwamletsela buhlungu lobunyenti?
Bo-Adamu na-Eva bebanemadvodzana nemadvodzakati lamanyenti. Indvodzana yabo yekucala kwakunguKhayini. Indvodzana yabo yesibili bayetsa ngekutsi ngu-Abela. Kwentekani kubo? Uyati?
Genesisi 3:16-23; 4:1, 2; Sembulo 21:3, 4.
Imibuto
- Bekunjani kuphila kwabo-Adamu na-Eva ngemuva kwekucoshwa ensimini yase-Edeni?
- Yini leyacala kwenteka kubo-Adamu na-Eva, futsi kungani?
- Kungani bantfwana babo-Adamu na-Eva bebatawuguga futsi bafe?
- Kube bo-Adamu na-Eva balalela Jehova, beyitawuba njani imphilo yabo neyebantfwana babo?
- Kungalaleli kwa-Eva kwambangela kanjani buhlungu?
- Abebobani emagama emadvodzana lamabili abo-Adamu na-Eva ekucala?
- Babobani labantfwana lobabona kulesitfombe?
Imibuto leyengetiwe
- Fundza Genesisi 3:16-23 kanye na-4:1, 2.
Imphilo ya-Adamu yatsintseka kanjani ngenca yekutsi umhlaba bewucalekisiwe? (Gen. 3:17-19; Rom. 8:20, 22)
Kungani ligama lelitsi Eva, lelisho kutsi “Lophilako,” lifaneleka? (Gen. 3:20)
Jehova wakubonisa kanjani kubacabangela bo-Adamu na-Eva ngisho nobe sebonile? (Gen. 3:7, 21)
- Fundza Sembulo 21:3, 4.
Ngutiphi tintfo “tekucala” lolindzele kutibona tisuswa emhlabeni?


text:
Uyini UMbuso WaNkulunkulu?
Ungasho yini kutsi . . .
uyintfo lesenhlitiyweni yakho?
uyintfo mbamba?
nguhulumende losezulwini?
LOKO LOKUSHIWO LIBHAYIBHELI
“Nkulunkulu welizulu uyawumisa umbuso longasoze wabhujiswa lutfo.”
“Siphiwe indvodzana. Umbuso uyawubasemahlombe akhe.”
LOKO KUNGASHO KUTSINI KUWE?
Kubuswa nguhulumende lonekulunga nalongakuzuzisa.
—Isaya 48:17, 18.
Emhlabeni lomusha lotako, utawujabulela imphilo lekahle futsi uhlale ujabulile.
—Sembulo 21:3, 4.
SINGAKWETSEMBA MBAMBA YINI LOKO LOKUSHIWO LIBHAYIBHELI?
Yebo, lokungenani ngenca yetizatfu letimbili:
Jesu wakhombisa loko lobekutawentiwa nguMbuso waNkulunkulu. Jesu wafundzisa balandzeli bakhe kutsi bathantazele kutsi uMbuso waNkulunkulu ute nekutsi intsandvo yaNkulunkulu yentiwe emhlabeni. (Matewu 6:9, 10) Jesu wakhombisa kutsi lomthantazo bewutawuphendvuleka njani.
Ngesikhatsi asemhlabeni, Jesu wesutsisa labalambile, welapha labagulako waphindze wavusa nalabafile. (Matewu 15:29-38; Johane 11:38-44) Njengobe anguMbusi weMbuso waNkulunkulu wasesikhatsini lesitako, Jesu waveta tintfo letinhle lebetitawentiwa nguloyo Mbuso kulabo labatawube baphila ngephansi kwawo.
—Sembulo 11:15.
Tintfo letenteka emhlabeni tiyasicinisekisa kutsi uMbuso waNkulunkulu utawufika masinyane. Jesu wabiketela kutsi ngaphambi kwekutsi uMbuso waNkulunkulu uletse kuthula emhlabeni, umhlaba bewutawugcwala timphi, indlala kanye nekutamatama kwemhlaba.
—Matewu 24:3, 7.
Lamuhla siyatibona letintfo Jesu lakhuluma ngato. Ngako-ke siyaciniseka kutsi uMbuso waNkulunkulu masinyane utawucedza tonkhe tinkinga.
LONGACABANGA NGAKO
Kutawuba njani kuphila nasekubusa uMbuso waNkulunkulu?
LiBhayibheli liyawuphendvula lombuto encwadzini ye-TIHLABELELO 37:29 kanye naku-ISAYA 65:21-23.


text:
Indzaba 99: Ekamelweni Lelisetulu
NGULESINE ebusuku, ngemuva kwemalanga lamabili. Jesu unebaphostoli bakhe labali-12 kulelikamelo lelisetulu kute badle liPhasika. Lendvodza loyibona ihamba, nguJudasi Skariyothi. Abeyotjela baphristi kutsi bangambamba kanjani Jesu.
Ngayitolo, Judasi abeye kubo wafike watsi: ‘Yini lenitangipha yona, nanginisita kutsi nibambe Jesu?’ Batsi kuye: ‘Tinhlavu tesiliva letingemashumi lamatsatfu.’ Ngako-ke Judasi sewuyohlangana nalamadvodza kute awaholele kuJesu, lekuyintfo lembi kakhulu leyo!
Sidlo seliPhasika sasesiphelile, kepha Jesu wabese ucala lesinye sidlo lesibalulekile. Watsatsa sinkhwa wasinika baphostoli bakhe watsi: ‘Tsatsani nidle, loku kumelela umtimba wami lotawunikelwa ngenca yenu.’ Wase utsatsa indzebe yeliwayini wabanika watsi: ‘Natsani, loku kumelela ingati yami letawucitseka ngenca yenu.’ LiBhayibheli litsi loku ‘sidlo seNkhosi sakusihlwa.’
Ema-Israyeli abedla liPhasika kute akhumbule ingilosi yaNkulunkulu leyengca emitini yawo eGibhithe, kepha yabulala onkhe ematibulo ebantfu baseGibhithe. Kepha Jesu abefuna kutsi balandzeli bakhe bamkhumbule, nekutsi wanikela kanjani ngekuphila kwakhe. Kungako-ke watsi njalo ngemnyaka bafundzi bakhe kufanele bawugubhe lomkhosi.
Ngemuva kwekudla leSidlo seNkhosi saKusihlwa, Jesu watjela baphostoli bakhe kutsi babe nesibindzi, futsi bacine ekukholweni. Ekugcineni, badvumisa Nkulunkulu ngetingoma, babese bayahamba. Bekuseluvivi ngalesosikhatsi. Ase sibone kutsi bebayaphi.
Matewu 26:14-30; Lukha 22:1-39; Johane tehluko 13-17; 1 Khorinte 11:20.
Imibuto
- Njengoba ubona kulesitfombe, kungani Jesu nebaphostoli bakhe labangu-12 bahleti ekamelweni lelisetulu?
- Ngubani lendvodza lehambako, futsi iyokwentani?
- Ngusiphi sidlo lesikhetsekile Jesu lasicala ngemuva kwekuba sebacedze sidlo seliPhasika?
- LiPhasika lakhumbhuta ema-Israyeli siphi sentakalo, futsi lesisidlo lesikhetsekile sibakhumbutani balandzeli baJesu?
- Ngemuva kweSidlo seNkhosi Sakusihlwa, Jesu wabatjelani balandzeli bakhe, futsi bentani?
Imibuto leyengetiwe
- Fundza Matewu 26:14-30.
Umbhalo waMatewu 26:15 usikhombisa kanjani kutsi sento saJudasi sekutsengisa Jesu bekusento sangemabomu?
Ngutiphi tintfo letimbili letifezwa yingati yaJesu leyacitseka? (Mat. 26:27, 28; Jer. 31:31-33; Ef. 1:7; Heb. 9:19, 20)
- Fundza Lukha 22:1-39.
Sathane wangena ngamuphi umcondvo kuJudasi? (Luk. 22:3; Joh. 13:2; Imis. 1:24, 25)
- Fundza Johane 13:1-20.
Ngenca yaloko lokushiwo kuJohane 13:2, Judasi kufanele asolwe yini ngaloko lakwenta, futsi tinceku taNkulunkulu tifundzani kuloku? (Gen. 4:7; 2 Khor. 2:11; Gal. 6:1; Jak. 1:13, 14)
Yini lebalulekile Jesu lasifundzisa yona? (Joh. 13:15; Mat. 23:11; 1 Phet. 2:21)
- Fundza Johane 17:1-26.
Jesu wathandazela balandzeli bakhe kutsi “babe munye” ngamuphi umcondvo? (Joh. 17:11, 21-23; Rom. 13:8; 14:19; Khol. 3:14)


text:
SICONGOSEKULINDZA (LESISIFUNDZA EMIHLANGANWENI YETFU) NOVEMBER 2014
Lomagazini unetihloko letitawufundvwa ngaDecember 29, 2014 kuya kuFebruary 1, 2015.
Kuvuswa KwaJesu
—Loko Lokukushoko Kitsi
Tizatfu letine tisiniketa bufakazi lobucacile bekutsi Jesu wavuswa. Kufanele kusitsintse njani kukholelwa kutsi uyaphila lamuhla?
Kungani Kufanele Sibe Ngcwele?
Kuke kwenteka yini kutsi incwadzi yaLevithikhusi ikudide nobe ikuvilaphise? Tifundvo letibalulekile letisencwadzini yaLevithikhusi tingakusita kutsi ube ngcwele ekukhonteni Nkulunkulu.
Kufanele Sibe Ngcwele Kuko Konkhe Kutiphatsa Kwetfu
Kubalekela kwephula timiso, kuniketa Jehova lokuncono kanye nekudla kudla lokucinile kufana ngani?
‘Sive Nkulunkulu Waso LokunguJehova’
Nkulunkulu uyabemukela yini bonkhe labamkhonta ngebucotfo, ngisho nobe bakuyiphi inkholo?
‘Nyalo Senibantfu BaNkulunkulu’
Singaba njani ‘bantfu baNkulunkulu’ futsi sihlale singibo?
Imibuto Levela Kubafundzi
Labadzala netinceku letisebentako babekwa njani ebandleni? Bobani labofakazi lababili labakuSembulo sehluko 11?
Kufika Kwekukhanya Eveni Lekuphuma Kwelilanga
Tinkalishi letakhiwa ngalokukhetsekile letibitwa ngekutsi “boJehu” tasita ekutfutfukiseni umsebenti wekushumayela ngeMbuso eJapan.


text:
Indzaba 74: INdvodza Lengesabi
BUKA labantfu, bahleka lelijaha. Uyalati kutsi lingubani? Ligama lalo nguJeremiya, futsi ungumphrofethi waNkulunkulu lobaluleke kakhulu.
Ngemuva kwekutsi iNkhosi Josaya icalile kuphihlita tithico eveni, Jehova watjela Jeremiya kutsi abe ngumphrofethi wakhe. Jeremiya yena abecabanga kutsi usemncane kakhulu kutsi angaba ngumphrofethi. Kodvwa Jehova wametsembisa kutsi utamsita.
Jeremiya watjela ema-Israyeli kutsi ayekele kwenta tintfo letimbi. Watsi kuwo: ‘Bonkulunkulu labakhontwa tive, babonkulunkulu bemanga.’ Kodvwa ema-Israyeli akhetsa kukhonta tithico kunekukhonta Nkulunkulu weliciniso Jehova. Kwatsi nakabatjela kutsi Nkulunkulu abetawajezisa ngenca yetento tawo letimbi, avele ameya futsi amhleka.
Kwendlula iminyaka, ekugcineni Josaya wafa, futsi ngemuva kwetinyanga letintsatfu indvodzana yakhe Jehoyakimu yaba yinkhosi esikhundleni sakhe. Jeremiya abechubeka ecwayisa bantfu atsi: ‘Naniloku ningagucuki, liJerusalema litawubhujiswa.’ Baphristi bambamba bamemeta batsi: ‘Kufanele ufe! Ngoba uphrofethe ngaloku.’ Ngako batjela tiphatsimandla taka-Israyeli batsi: ‘Jeremiya kufanele abulawe, ngoba ukhulume ngalokumelene nalelidolobha letfu.’
Abetawenta njani Jeremiya? Akazange afikelwe kwesaba. Kodvwa wakhuluma nabo bonkhe labebalapho watsi: ‘Jehova ungitfumile kutsi ngitewukhuluma letintfo lapha kini. Kodvwa naningagucuki etindleleni tenu letimbi, utalibhubhisa liJerusalema. Cinisekani nganaku: nangabe nikhetsa kungibulala, nitawube nibulala umuntfu lote licala.’
Ngako tiphatsimandla tamyekela Jeremiya, atizange timbulale. Kodvwa ema-Israyeli awazange agucuke. Ngekuhamba kwesikhatsi, Nebukhadnezari inkhosi yaseBhabhulona, yeta yatekulwa neliJerusalema. Ekugcineni, Nebukhadnezari wenta kutsi ema-Israyeli abe tisebenti takhe. Watfumba tinkhulungwane letinyenti watiyisa eBhabhulona. Ungativa njani wena nakungefika bantfu longabati ekhaya kini, bakutsatse bakuyise eveni longalati?
Jeremiya 1:1-8; 10:1-5; 26:1-16; 2 Emakhosi 24:1-17.
Imibuto
- Lingubani lelijaha lelikulesitfombe?
- Abetiva kanjani Jeremiya ngekumiswa kwakhe kutsi abe ngumphrofethi, kodvwa Jehova watsini kuye?
- Ngumuphi umlayeto Jeremiya labekawutjela bantfu?
- Baphristi betama kanjani kuvimba Jeremiya, kodvwa wasibonisa kanjani sibindzi?
- Yini leyenteka ngalesikhatsi ema-Israyeli angagucuki etindleleni tawo letimbi?
Imibuto leyengetiwe
- Fundza Jeremiya 1:1-8.
Njengoba sibonelo saJeremiya sikhombisa, yini leyenta umuntfu afanelekele kwenta umsebenti waJehova? (2 Khor. 3:5, 6)
Sibonelo saJeremiya sikhutsata emaKhristu lasemasha kutsi enteni lamuhla? (Shu. 12:1; 1 Thim. 4:12)
- Fundza Jeremiya 10:1-5.
Ngumuphi umfanekiso Jeremiya lawusebentisa kuze avete kutsi kulite kangakanani kwetsembela etitfombeni? (Jer. 10:5; Isa. 46:7; Hab. 2:19)
- Fundza Jeremiya 26:1-16.
Nayendlulisela umlayeto losecwayiso lamuhla, insali legcotjiwe iwulalela kanjani umyalo Jehova lawuniketa Jeremiya ‘wekungashiyi nalinye livi’? (Jer. 26:2; Dut. 4:2; Imis. 20:27)
Ngusiphi sibonelo lesihle Jeremiya lasishiyela boFakazi BaJehova lamuhla nabamemetela tecwayiso taJehova etiveni? (Jer. 26:8, 12, 14, 15; 2 Thim. 4:1-5)
- Fundza 2 Emakhosi 24:1-17.
Yini ledzabukisako leyenteka ngenca yekungatsembeki kwaJuda kuJehova? (2 Khos. 24:2-4, 14)


text:
Indzaba 97: Jesu Uta NjengeNkhosivv
NGEMUVA kwesikhashana nje avule emehlo etimphumphutse, Jesu waya kulomunye umuti losedvute neJerusalema. Watjela bafundzi bakhe lababili watsi: ‘Hambani niye edolobhaneni, nitawukhandza litfole lembongolo likhungiwe, nilikhumule nililetse lapha.’
Lapho sebabuyile nayo lembongolo, Jesu wayigibela waya eJerusalema. Nakangena edolobheni, sicumbi sebantfu samhlangabeta. Labanyenti babo bakhumula emajazi abo bawendlala emgwacweni. Labanye bajuba emagala etihlahla, nawo bawendlala emgwacweni, base bayamemeta batsi: ‘Ubusisiwe lota egameni laJehova!’
Kadzeni emakhosi lasandza kubekwa ka-Israyeli, abegibela imbongolo aye kubantfu kute atibonakalise. Nguloko naJesu lakwentako lapha. Labantfu bakhombisa kutsi bafuna Jesu abe yinkhosi yabo, kodvwa akusibo bonkhe labebafuna kutsi abe yinkhosi yabo. Loku singakubona kuloko lokwenteka ngesikhatsi Jesu asethempelini.
Ethempelini, Jesu welapha labakhubatekile, wavula nemehlo etimphumphutse. Kwatsi lapho bantfwana bakubona loku bamemeta bambonga futsi bamdvumisa. Kepha loku kwabatfukutselisa baphristi, futsi babuta Jesu batsi: ‘Uyabeva yini kutsi batsini labantfwana?’
Wabaphendvula watsi: ‘Yebo, ngiyeva. Anizange nifundze yini eBhayibhelini kutsi: “Emlonyeni webantfwana Nkulunkulu utilungiselele ludvumo?” ’ Ngako-ke bantfwana bachubeka nekumdvumisa Jesu.
Asifuni yini tsine kufana nalabantfwana? Labanye bantfu bangase betame kusiyekelisa kukhuluma ngembuso waNkulunkulu. Kepha nobe kunjalo sitawuchubeka sitjela labanye ngetintfo letinhle Jesu latawutentela bantfu.
Kwakungasiso sikhatsi sekutsi Jesu acale kubusa emhlabeni. Siyawufika nini leso sikhatsi? Bafundzi baJesu bebafuna kwati ngaloku. Sitawufundza ngako esihlokweni lesilandzelako.
Matewu 21:1-17; Johane 12:12-16.
Imibuto
- Ngalesikhatsi Jesu ahamba aya kulomunye umuti losedvutane neJerusalema, watjela bafundzi bakhe kutsi benteni?
- Kwenteni ngalesikhatsi Jesu efika edvute neJerusalema, njengoba ubona kulesitfombe?
- Bantfwana labancane bentani nababona Jesu avula emehlo etimphumphutse futsi elapha labakhubatekile?
- Jesu watsini kulabaphristi lebebatfukutsele?
- Singafanana kanjani nalabantfwana labadvumisa Jesu?
- Yini bafundzi lebebafuna kuyati?
Imibuto leyengetiwe
- Fundza Matewu 21:1-17.
Kungena kwaJesu eJerusalema njengeNkhosi kuhluke kanjani nekungena kwabojenene lababuya ekuncobeni ngesikhatsi semaRoma? (Mat. 21:4, 5; Zak. 9:9; Fil. 2:5-8; Khol. 2:15)
Ngusiphi sifundvo bantfwana labancane labangasifundza kubafana labangema-Israyeli lokukhubr lunywa ngabo kuTihlabelelo 118 ngalesikhatsi Jesu angena ethempelini? (Mat. 21:9, 15; Hla. 118:25, 26; 2 Thim. 3:15; 2 Phet. 3:18)
- Fundza Johane 12:12-16.
Kumelelani kusetjentiswa kwemagala elusundvu labephetfwe ngulabantfu labebadvumisa Jesu? (Joh. 12:13; Fil. 2:10; Semb. 7:9, 10)


text:
Inkhomo
INKHOMO
Inkhomo silwane lesifuywako lokutfolakala kuso inyama,lubisi kanye sikhumba lokwentiwa ngaso lokunyenti lokufaka ekhatsi ticatfulo nemajobo
umlandvo[hlela | edit source]
Inkhomo ifuywe mhlaba wonkhe, futsi kwacala ndvulondvulo kwekutsi ifuywe. bantfu bekucala kufuya tinkhomo tive te-Afrikha lesetineminyaka letinkhulungwane letilishumi (10 000) tacala kuyifuya. intfo yayenta bantfu bafuye tinkhomo ngiko lokuba nelubisi kwato nanekutsi tinenyama, futsi tinjalo nje tinemandla ekusebenta. betisetjentiswa nekulimeni nekudvonseni umtfwalo. tive temaLawu tona betiyigibela inkhomo njengemuntfu agibele lihhashi
sive Gibhithe eminyakeni letinkhulungwane letiyimfica leyengcile besifuye tinkhomo. bekusenga, tidvonsa nemitfwalo tiphindze tilime etindzaweni letikhashane. loku kubonakala khona emibhalweni yemaGibhithe yakadzeni. Njengoba iGibhithe ilugwadvule nje ngaphandle kwetindzawo letisondzelene iNayili umfula, tinkhomo betisetjentiswa kakhulu nakuyiwa etindzaweni letikhashane.
bokhokho betive tebeNguni batsi nabehla ngeminyaka yabo 600 bewusa i Afrikha bebafuyile nabo. letinkhomo bebatifuyile lamuhla setatiwa ngemaNguni.
Kubaluleka kwenkhomo emasikweni nemihambo[hlela | edit source]
Inkhomo ibaluleke kakhulu kumhambo wetive letinyenti.
Kulobola
Kulobola lisiko letive te-Afrikha lapho khona umkhwenyana nebakubo bakhipha tinkhomo bakhiphela intfombi labafuna kuyenta umfati. lilobolo-ke libalwa ngetinkhomo. tinkhomo kufneka letilishumi lokutsiwa emabheka bese kuba yinkhomo yelugege kanye insulamnyembeti.
Umsebenti wemadloti
Inkhomo isebenta kakhulu uma umuntfu ente umsebente walabaphansi, umsebenti wayo kudliwa. silwane lekusetjentiswa titfo taso yimbuti, bese kutsi inkhomo bantfu badle nje. nakuleminye imisebenti njengemishado, imingcwabo inkhomo kuhlatjwa yona kute bantfu badle inyama.
Inkhomo nemnotfo[hlela | edit source]
Cishe tonkhe tive te-Afrikha betincike kakhulu enkhomeni. umuntfu abebonakala kunjinga kwakhe ngelinani letinkhomo abenalo. lonetinkhomo letinyenti bekunguye anjingile. tinkhomo bekunguyona ndlela yekuhweba futsi, umuntfu abebhadalwa ngetinkhomo emva kwekwenta umsebenti. nanamuhla tinyanga netangoma tisatsi natikwelapha tibite ngenkhomo, kepha setisho imali kwekutsi inkhomo ingumalini.
Ibaluleke kakhulu inkhomo ngoba kunyenti lokutfolakala kuyo. kuphuma lubisi lolwenta tintfo letinyenti, kuphuma sikhumba lesishukwako kuyekwentiwa tintfo letinyenti ngaso kuphindze kuphume inyama letsengiswakho nayo.


text:
Utfole imphilo yangunaphakadze?
Umbuto: Utfole imphilo yangunaphakadze?
Impendvulo: Libhayibheli liletsa lehlobile indlela leya ekuphileni kwangunaphakadze. Kwekucala, sifanele sibone kutsi sonile kuSimakadze: “Ngobe bonkhe bonile basilelwe yinkhatimulo yaNkulunkulu ( BaseRoma 3:23).Sonkhe sentile tintfo letingajabulisi kuNkulunkulu, letenta kutsi sifanelwe kujeziswa. Njengobe tonkhe tono tetfu timelene naNkulunkulu wangunaphakadze, kujeziswa kwangunaphakadze kuphela lokusenele. Inkhokhelo yesono ikufa, kodvwa sipho semusa saNkulunkulu sikuphila lokungunaphakadze ku Jesu Krestu loyinkhosi yetfu”( BaseRoma 6:23).
Kodvwa-ke Jesu Krestu, longenasono (1 Petro 2: 22), indvodzana yaNkulunkulu yaphakadze waba ngumuntfu (Johane1: 1, 14) wase uyafa kute asikhokhele licala letfu. Nkulunkulu ukhombisa lutsandvo lwakhe kitsi kuloku: ngekutsi sisesetoni, Krestu wasifela (BaseRoma 5:8) Jesu Krestu wafa esiphambanweni (Johane 19: 31-42) atsatsa kujeziswa kwetfu lokusifanele (2 Corinthians 5:21). Emva kwemalanga lamatsatfu Wavuka ekufeni (2BaseKhorinte 15:1-4), akhombisile kuncoba kwakhe sono kanye nekufa. “ Emuseni wakhe lomkhulu usinikete kutalwa kabusha etsembeni leliphilako ekuvukeni kwaJesu krestu kulabafile (1 Petru 1:3).
Ngekukholwa kufanele sigucule kucabanga kwetfu macondzana naKrestu- kutsi ungubani, wentani, nekutsi yini ndzaba- ngensindziso ( Imisebenti yebaphostoli 3:19). Nangabe sibeka kukholwa kwetfu kuye, sitsembe kufa kwakhe esiphambanweni kutsi kuhlawule tono tetfu, sitawutsetselelwa futsi simukele sitsembiso semhilo yangunaphakadze ezulwini. Nkulunkulu walitsandza live wate wanikela ngendvodzana yakhe leyodvwa kute lowo lokholwa ngiyo angabhubhi kodvwa abe nekuphila lokuphakadze. (Johane 3:16) Nangabe uvuma ngemlomo wakho, ‘Jesu uyinkosi’, ukholwe enhliiyweni yakho kutsi Nkulunkulu wamvusa kulabafile, utawuhlengwa” (BaseRoma 10:9 ). Kukholwa kuphela kungumsebenti lophelele waKrestu esiphambanweni kuyindlela leliciniso leyisa emphilweni yangunaphakadze! “Kungemusa kutsi sisindzisiwe, ngekukholwa- loku akusiko ngani, kusipho saNkulunkulu- hhayi ngekwemisebenti kute kubete lotichayisako.(BaseEfesu 2:8-9)
Nangabe ufuna kwemukela Jesu Krestu njengemsindzisi wakho, nawu umthandazo losibonelo. Khumbula, kusho lomthandazo,nobe lomunye nje umthandazo ngete kwakusindzisa. Kutsembela kuKrestu kupphela lokungakusindzisa ekoneni. Lomthandazo indlela nje yekusho kuNkulunkulu ngekukholelwa kuye nekumbonga ngekupha kwakhe kutsi usindziswe. “Nkulunkulu, ngiyati kutsi ngonile kuwe, nekutsi ngifanele kujeziswa.Kepha Jesu Krestu watsatsa sijeziso lesingifanele kute ngekukholwa kuye ngingacolelwa. Ngibeka kutsemba kwami kuwe kwensindziso. Ngiyabonga ngemusa wakho lomangalisako nangekucolelwa- sipho semphilo yangunaphakadze.
Usitsatsile sincumo ngaKhristu ngaloku ukufundzile? Numa kunjalo, cafata ku "ngimamukelile Khristu lamuhla" ngaphansi.
Utfole imphilo yangunaphakadze?


text:
BoFakazi BaJehova Bayasita Yini Nakuvele Tehlakalo?
Yebo, boFakazi BaJehova bayasita nakuvela tehlakalo. Lusito lolunjalo siluniketa bantfu lababoFakazi BaJehova nalabangasibo. Loko kuvumelana nemBhalo waGalathiya 6:10 lotsi: “Asente lokuhle kubo bonkhe bantfu, ikakhulu kubendlu yaketfu yekukholwa.” Siphindze sente konkhe lesingakwenta kuze sivelane nalabatsintsekako futsi sibadvudvute ngemiBhalo.—2 Khorinte 1:3, 4.
Kuhlelwa Kwelusito
Ngemuva kwekuvela kwetehlakalo, bazalwane labadzala belibandla lokwenteke kulo letehlakalo benta imetamo yekutsintsana nabo bonkhe labatihlanganisa nelibandla kuze baciniseke kutsi baphephile baphindze babone lusito lokungenteka bayaludzinga. Labadzala babese batfumela umbiko weluhlolo lwabo nalasebakwentile ehhovisini leligatja lendzawo laboFakazi BaJehova.
Nangabe kudzingeka lusito ngetulu kwemetamo leyentiwe ngulabazalwane, Sigungu Lesibusako saboFakazi BaJehova sibese sihlela kuniketa lolo sito. Lokwentiwako kuyafanana naloko lokwentiwa ngemaKhristu ekucala ngesikhatsi kunesomiso. (1 Khorinte 16:1-4) Lihhovisi leligatja laleyo ndzawo likhetsa bazalwane labatawakha emaKomidi Ekusita Nakuvele Tehlakalo. Umsebenti walamaKomidi kuhlela nekucondzisa lusito loludzingekako. BoFakazi labakuletinye tindzawo bayavolontiya basebentise sikhatsi sabo kanye netintfo labanato kuze basite.—Taga 17:17.
Kusekela Ngetimali
Lenye yetindlela lokusetjentiswa ngayo iminikelo letfunyelwa emahhovisini emagatja aboFakazi BaJehova kusita bantfu labavelelwe tehlakalo. (Imisebenti 11:27-30; 2 Khorinte 8:13-15) Njengobe lomsebenti uchutjwa ngemavolontiya langabhadalwa, iminikelo isetjentiselwa kuphela kusita bantfu labavelelwe yinhlekelele kunekutsi kubhadalwe lamavolontiya. Siyisebentisa ngekucophelela iminikelo.—2 Khorinte 8:20.


text:
Incenye 1: Kusukela Ekudaleni Kuya KuZamcolo
Avela kuphi emazulu nemhlaba? Lilanga, inyanga, tinkhanyeti, kuhlanganise netintfo letinyenti letisemhlabeni kwaba khona kanjani? LiBhayibheli liniketa imphendvulo leliciniso nalitsi konkhe loku kwadalwa nguNkulunkulu. Ekucaleni kwayo lencwadzi, ikhuluma ngetindzaba teliBhayibheli letiphatselene nendalo.
Indalo yaNkulunkulu yekucala lesifundza ngayo beyibantfu labangumoya njengaye. Bebatingilosi. Kodvwa umhlaba wadalelwa tsine bantfu. Ngako-ke, Nkulunkulu wadala indvodza nemfati futsi wabetsa emagama watsi ngu-Adamu na-Eva, wababeka ensimini lenhle. Kodvwa abamlalelanga futsi balahlekelwa lilungelo lekuchubeka baphila.
Kusukela ekudalweni kwa-Adamu kuze kufike Zamcolo, kwaba yiminyaka lengu-1 656. Kuleso sikhatsi banyenti bantfu lababi labaphila. Ezulwini kwakukhona bantfu labangumoya, Sathane netingilosi takhe letimbi. Emhlabeni kwakunaKhayini nalabanye bantfu lababi labanyenti, labebahlanganisa emadvodza latidlakela labenemandla lamakhulu. Kodvwa bebakhona nebantfu labalungile—Abela, Enoki kanye naNowa. Encenyeni YEKUCALA sitawufundza ngabo bonkhe labantfu nangetintfo lebetenteka.


text:
Indzaba 77: Abazange Bakhotsame
USAKHUMBULA yini kukhulunywa ngalabafana labatsatfu? Yebo, babangani baDanyela labala kudla lebebakuniketwa yinkhosi. BaseBhabhulona bebababita ngekutsi boShadraki, Meshaki na-Abednego. Kodvwa ase ubabuke manje kulesitfombe. Kungani bangasikhotsameli lesithico lesikhulu njengalaba labanye bantfu? Ase sibone.
Usayikhumbula lemitsetfo Jehova layibhala, lebitwa ngekutsi iMiyalo Lelishumi? Wekucala kuyo utsi: ‘Ungakhonti labanye bonkulunkulu ngaphandle kwami.’ Labafana labakulesitfombe balalela loyomtsetfo, nobe nje kwakungesiyo intfo lemelula kuwulalela.
Nebukhadnezari inkhosi yaseBhabhulona, wabita bantfu labanyenti labasetikhundleni letisetulu, kutsi batewukhulekela sithico labesimisile. Watsi kubantfu: ‘Kutawutsi naniva umsindvo wempalampala, wemntjingozi kanye nekwato tonkhe tinhlobo tekuhlabelela, kufanele niwe phansi nikhotsame kulesithico segolide. Lowo longawi phansi asikhotsamele, utawujikijelwa masinyane ekhatsi elangabini lemlilo lowesabekako nalohhumako.’
Nebukhadnezari watfukutsela wabila nakeva kutsi boShadraki, Meshaki na-Abednego abazange bakhotsame. Ngako watsi abaletfwe kuye. Waphindze wabaniketa lelinye litfuba lekutsi basikhotsamele. Kodvwa labafana labancane bebatsembele kuJehova, batsi kuye: ‘Nkulunkulu wetfu lesimkhontako unemandla ekusisindzisa. Kodvwa ngisho nobe angakakwenti loko, angeke sikhotsame kulesithico sakho segolide.’
Nakeva loku, watfukutsela kakhulu kunakucala. Ngako-ke watsi: ‘Akubaswe emalangabi emlilo lowesabekako nalohhumako kutsi ushise ngalokuphindvwe kasikhombisa.’ Wase utsi emadvodza emphi yakhe labenemandla lamakhulu awababophe, bese abajikijela ekhatsi elangabini lemlilo. Lomlilo wawushisa kakhulu, kangangekutsi waze wahashula lamadvodza lanemandla afa. Kodvwa kwentekani kulabafana labatsatfu labaphoswa ekhatsi kuwo?
Inkhosi yabuka ekhatsi kulelilangabi, futsi yacala kwesaba. Ngako yabuta: ‘Abengematsatfu yini lamadvodza lesiwabophe sawajikijela lapha ekhatsi emlilweni?’
Letinceku tayiphendvula tatsi: “Impela, nkhosi kunjalo.”
Yatsi: ‘Kodvwa ngibona emadvodza lamane ahambahamba lapha ekhatsi emlilweni, atfukululiwe, futsi awashi, kantsi lona wesine ufanana nendvodzana yabonkulunkulu.’ Inkhosi yasondzela emnyango walomlilo lowesabekako, yamemeta yatsi: “Shadraki, naMeshaki, nawe Abednego, nine tinceku taNkulunkulu Longetulu Kwako Konkhe, phumani!”
Batsi nabaphuma, bonkhe bantfu bababona kutsi bebangakalimali. Ngako inkhosi yatsi: ‘Akadvunyiswe Nkulunkulu waboShadraki, naMeshaki, na-Abednego, lotfume ingilosi yakhe kutsi ibasindzise ngobe abazange bakhotsamele futsi bakhonte lomunye nkulunkulu ngaphandle kwaNkulunkulu wabo.’
Akusiso yini lesi sibonelo lesihle sekwetsembeka kuJehova lokufanele sisilingise?
Eksodusi 20:3; Danyela 3:1-30.
Imibuto
- Inkhosi yaseBhabhulona lenguNebukhadnezari, yabaniketa muphi umyalo bantfu?
- Kungani bangani baDanyela labatsatfu bangazange bakhotsamele sithico segolide?
- Ngalesikhatsi Nebukhadnezari aniketa emaHebheru lamatsatfu lelinye litfuba lekukhotsamela lesithico, akukhombisa kanjani kwetsembela kwawo kuJehova?
- Nebukhadnezari watfumela tinceku takhe kutsi tibenteni boShadraki, Meshaki, na-Abednego?
- Yini Nebukhadnezari layibona kulelilangabi lemlilo?
- Kungani inkhosi yadvumisa Nkulunkulu wabo Shadraki, Meshaki, na-Abednego, futsi basibekela siphi sibonelo?
Imibuto leyengetiwe
- Fundza Danyela 3:1-30.
Ngusiphi simo lesaboniswa ngemaHebheru lamatsatfu lasemasha lokumelwe tonkhe tinceku taNkulunkulu tisilingise lapho tihlangabetana neluvivinyo lwebucotfo? (Dan. 3:17, 18; Mat. 10:28; Rom. 14:7, 8)
Ngusiphi sifundvo lesibalulekile Nkulunkulu Jehova lasifundzisa Nebukhadnezari? (Dan. 3:28, 29; 4:34, 35)


text:
Ungatsandza yini kufundza lesihloko ngalolulwimi: %%?
Yebo
Cha
LiBhayibheli Leliku-Internet
I-NEW WORLD TRANSLATION OF THE HOLY SCRIPTURES
Ungatsandza yini kufundza lesihloko ngalolulwimi: %%?
Yebo
Cha
3 Bazalwane labatsandzekako, lena yincwadzi yesibili lenginibhalela yona, futsi njengakuleyekucala ngivuselela likhono lenu lekucabanga kahle ngekutsi nginikhumbute,
2 kuze nikhumbule emavi labeshiwo baphrofethi labangcwele, kanye nemyalo weNkhosi neMsindzisi leniwutjelwa baphostoli benu.
3 Kwekucala, nibokwati kutsi emalangeni ekugcina kutawufika baphukuti nekuphukuta kwabo, bente ngekuvumelana netifiso tabo,
4 batsi: “Kuphi lokuba khona kwakhe lokwetsenjiswa? Ngobe kusukela ngesikhatsi bokhokho betfu labafa ngaso, tonkhe tintfo tisachubeka njengobe betinjalo ekucaleni kwendalo.”
5 Abalinaki ngemabomu liciniso lekutsi endvulo abekhona emazulu, nekutsi ngelivi laNkulunkulu umhlaba waphuma uvela emantini, waphindze waba semkhatsini wemanti;
6 ngaleyo ndlela live langaleso sikhatsi labhujiswa nalimbonywa ngemanti.
7 Ngalona lelo livi, emazulu nemhlaba lokukhona nyalo kugcinelwe umlilo, futsi kutawugcinwa kudzimate kufike lilanga lekwehlulelwa nelekubhujiswa kwebantfu labangamesabi Nkulunkulu.
8 Ningakhohlwa bazalwane labatsandzekako kutsi lilanga linye kuJehova lifana neminyaka leyinkhulungwane, neminyaka leyinkhulungwane ifana nelilanga linye.
9 Jehova akephuti macondzana nesetsembiso sakhe njengobe labanye bacabanga kanjalo, kodvwa uyanibeketelela ngobe akafisi kutsi kubhubhe ngisho namunye, kepha ufisa kutsi bonkhe bantfu baphendvuke.
10 Nanobe kunjalo, lilanga laJehova litawufika njengelisela, futsi ngalo emazulu atawendlula ngemsindvo lomkhulu losheshako, kodvwa tintfo letisezulwini nasemhlabeni titawuncibilika njengobe titawube tishisa kakhulu, nemhlaba kanye nemisebenti lekuwo kutawembulwa.
11 Njengobe tonkhe letintfo titawuncibilika ngalendlela, cabangani kutsi kufanele nibe luhlobo luni lwebantfu ngekutiphatsa lokungcwele nangetento tekutinikela kuNkulunkulu,
12 nibe nilindzile futsi nihlale nikhumbula kuba khona kwelilanga laJehova, lokutawutsi ngalo, emazulu abhujiswe ngemalangabi, netintfo letisezulwini nasemhlabeni tincibilikiswe kushisa lokukhulu!
13 Kodvwa kunemazulu lamasha nemhlaba lomusha lesikulindzele ngekwesetsembiso sakhe, futsi kuko kutawuba nekulunga.
14 Ngako-ke bazalwane labatsandzekako, njengobe nilindzele letintfo, yentani konkhe lokusemandleni enu kutsi ekugcineni anitfole ningenasici, ningasoleki futsi ninekuthula.
15 Ngetulu kwaloko, tsatsani kubeketela kweNkhosi yetfu njengensindziso, njengobe nje naPawula umzalwane wetfu lotsandzekako anibhalela ngekuhlakanipha lanikwa kona,
16 akhuluma ngaletintfo njengobe enta kuto tonkhe tincwadzi takhe. Letinye taletintfo kumatima kuticondza, futsi bantfu labangati nalababutsakatsaka bayatisontsa njengobe nje benta kuleminye imiBhalo, lokuholela ekubhujisweni kwabo.
17 Njengobe seninalolwati bazalwane labatsandzekako, caphelani kutsi ningadukiswa kanye nabo ngemaphutsa ebantfu labephula umtsetfo, bese nehluleka kuhlala nicinile.
18 Kodvwa chubekani nikhula emseni waNkulunkulu naselwatini lweNkhosi neMsindzisi wetfu, Jesu Khristu. Kuye akube yinkhatimulo nyalo naphakadze.


text:
Cahora Bassa
The Cahora Bassa lake—in the Portuguese colonial era (until 1974) known as Cabora Bassa, from Nyungwe Kahoura-Bassa, meaning "finish the job"—is Africa's fourth-largest artificial lake, situated in the Tete Province in Mozambique. In Africa, only Lake Volta in Ghana, Lake Kariba, on the Zambezi upstream of Cahora Bassa, and Egypt's Lake Nasser are bigger in terms of surface water.
History[hlela | edit source]
Portuguese period[hlela | edit source]
iCahora Bassa yacala kwakhiwa eMozambiki ngumbuso wase Portugal ngo 1960s njengencenye yekutfutfukisa kanye nekwenta imali kwelive lase Portugal. umbuso weNingizimu Afrika nawo watibandzakanye ekwakhiweni kwalesiteshi, kwabese kucikicwa tivumelwano kutsi umbuso wase Portugal itowakha lesiteshi semanti sekuphehla gezi lotosentjetiswa eMozambiki kanye nase Ningizimu Afrika . Umbuso weNingizimu Afrika wabese wakha siteshi lesincane sekuhlela lomlilo bewubuya kwi Cahora Bassa e Midrand, kodvwa ngekuhamba kwesikhatsi iNingizimu Afrika yacindzeteleka kutsi itsenge umlilo wagezi lebewuphehlwa ngisi lesiteshi. [1]
Ekwakhiweni kwalesiteshi licembu le FRELIMO latama kanyenti kuhlasela lesiteshi ngekutfumela emashosha awo kodvwa abamange baphumelele. Umbuso wemaPutukezi wenta bantfu bayitsandza ngekwakhiwa kwalelidamu naletinyetakhiwo lebetenteka eMozambiki. Lelidhamu lagcwaliswa ngo 1974.[2][3]


text:
Indzaba 75: Bafana Labane EBhabhulona
INKHOSI Nebukhadnezari yatsatsa onkhe ema-Israyeli labenemfundvo lencono yawayisa eBhabhulona. Ngemuva kwaloko yabese ikhetsa kuwo bafana labahle futsi nalabahlakaniphile. Laba labane lobabona lapha esitfombeni ngulabanye babo. Lona lokhulumako nguDanyela, kantsi laba labatsatfu eBhabhulona bebabitwa ngekutsi boShadraki, Meshaki, naAbednego.
Nebukhadnezari abefuna kubacecesha labafana, bese bayomsebentela endlini yakhe. Ngemuva kwekuceceshwa iminyaka lemitsatfu, abetawukhetsa labo labahlakaniphile kutsi bamsite acatulule tinkinga. Abefuna kutsi labafana babe nemandla, futsi babe nemphilo lenhle ngalesikhatsi basaceceshwa. Ngako waniketa tisebenti takhe umyalo wekutsi tiphe labafana kudla lokunemsoco, kanye neliwayini lelalinatfwa nguye nemndeni wakhe kuphela.
Ase ubuke Danyela asemncane. Uyati kutsi utsini kulendvuna yetisebenti taNebukhadnezari lengu-Ashpenazi? Uyitjela kutsi yena akakufuni lokudla lokunemsoco lokusetafuleni lenkhosi. Kodvwa Ashpenazi wacala kukhatsateka, watsi: ‘Inkhosi lencumako kutsi nitawudlani nekutsi nitawunatsani. Ngoba uma ningabukeki nondlekile njengalaba labanye bafana, ingangibulala.’
Ngako Danyela nebangani bakhe labatsatfu bahamba bayokhuluma nemnakekeli wabo labebekwe ngu-Ashpenazi, batsi: ‘Sicela kutsi usilinge emalanga langu-10. Sinikete kuphela tibhidvo sitekudla kanye nemanti, bese usicatsanisa nalaba labanye bafana labadla kudla kwenkhosi, ubone kutsi bobani lababukeka baphilile.’
Lomnakekeli wabo wavuma kutsi utakwenta loku. Kwatsi ngemuva kwemalanga langu-10, Danyela nebangani bakhe labatsatfu bebabukeka baphile kwendlula laba labanye bafana. Umnakekeli wabo wabavumela kutsi bachubeke badla tibhidvo, esikhundleni saloku inkhosi lebeyibaniketa kona.
Ekupheleni kweminyaka lemitsatfu, bonkhe labafana batsatfwa bayiswa kuNebukhadnezari. Ngemuva kwekukhuluma nabo, inkhosi yabona Danyela nebangani bakhe labatsatfu kungibo labahlakaniphile. Ngako yabagcina endlini yayo kutsi bayisite. Kwakutsi njalo inkhosi nayibuta boDanyela, Shadraki, Meshaki, naAbednego imibuto nobe ibaniketa tinkinga letilukhuni, beyibakhandza bati ngalokuphindvwe ka-10 kwendlula bonkhe baphristi nobe emadvodza lahlakaniphile.
Danyela 1:1-21.
Imibuto
- Abobani emagama alabafana labane labasesitfombeni, futsi kungani baseBhabhulona?
- Nebukhadnezari abefuna kubentani labafana labane, futsi ngumuphi umyalo lawunika tisebenti takhe?
- Danyela wacela kutsi yena nebangani bakhe labatsatfu banikwe kudla kanye nekwekunatsa lokunjani?
- Ngemuva kwekuba badle tibhidvo emalanga lalishumi, boDanyela nebangani bakhe labatsatfu bebahluke kanjani kulaba labanye bafana?
- Kwenteka kanjani kutsi boDanyela nebangani bakhe labatsatfu bagcine basendlini yenkhosi, futsi kungani bona baba ncono kunebaphristi kanye nemadvodza lahlakaniphile?
Imibuto leyengetiwe
- Fundza Danyela 1:1-21.
Ngumuphi umetamo lokumelwe siwente kute sikwati kumelana netilingo futsi sincobe butsakatsaka? (Dan. 1:8; Gen. 39:7, 10; Gal. 6:9)
Labasha lamuhla bangalingwa kanjani nobe bacindzetelwe kutsi batitike ngetintfo labanye latibuka ‘njengetibiliboco’? (Dan. 1:8; Taga 20:1; 2 Khor. 6:17-7:1)
Indzaba leseBhayibhelini yemaHebheru lamane isisita kutsi sicondzeni mayelana nekuba nemfundvo yelive? (Dan. 1:20; Isa. 54:13; 1 Khor. 3:18-20)


text:
Indzaba 9: Nowa Wakha Umkhumbi
NOWA abe nemfati nemadvodzana lamatsatfu. Emagama emadvodzana akhe kwakunguShemi, Hhamu naJafethi. Ngamunye kulamadvodzana akhe abenemfati. Ngako-ke, bekunebantfu labasiphohlongo emndenini waNowa.
Nkulunkulu watsi kuNowa akente intfo lengaketayeleki. Watsi akakhe umkhumbi lomkhulu. Lomkhumbi wawumkhulu kakhulu ufanana nelibhokisi lelikhulu lelidze. Nkulunkulu watsi: ‘wakhe ube titezi letintsatfu, ube nemakamelo ngekhatsi kuwo.’ Lamakamelo abetawuhlala Nowa nemndeni wakhe, tilwane, kanye nekudla lokubenele bonkhe.
Nkulunkulu watjela Nowa kutsi alungise umkhumbi kute kungangeni emanti kuwo. Nkulunkulu watsi: ‘Ngitawuletsa zamcolo lomkhulu, utawubhubhisa konkhe lokuphilako emhlabeni lokungakangeni emkhunjini.’
Nowa nemadvodzana akhe bamlalela Jehova, bakha umkhumbi. Kodvwa labanye bantfu bamane batihlekela nje, futsi bachubeka benta lokubi. Ngalesikhatsi Nowa abatjela ngaloko lobekutawentiwa nguNkulunkulu, kute lowamkholwa.
Kwatsatsa sikhatsi lesidze kwakha umkhumbi, ngoba wawumkhulu kakhulu. Ekugcineni, ngemva kweminyaka leminyenti kwaphela kwakhiwa kwawo. Nkulunkulu watjela Nowa kutsi angenise tilwane emkhunjini. Watsi atsatse timbili kulolo nakulolo luhlobo, lesidvuna nalesisikati. Kodvwa kulolunye luhlobo, Nkulunkulu watsi atingenise tibe sikhombisa. Waphindze watsi angenise tonkhe tinhlobo tetinyoni. Nowa wakwenta konkhe layalwa nguNkulunkulu kutsi akwente.
Ekugcineni Nowa nemndeni wakhe bangena emkhunjini. Nkulunkulu wabese uyawuvala umnyango wawo. Ngekhatsi emkhunjini, Nowa nemndeni wakhe besebalindze lokutakwenteka. Ase uticabange nawe usekhatsi emkhunjini ulindze nabo. Ngabe utawufika yini zamcolo njengoba Nkulunkulu abeshito?
Genesisi 6:9-22; 7:1-9.
Imibuto
- Umndeni waNowa bewunebantfu labangakhi, futsi abebobani emagama emadvodzana akhe lamatsatfu?
- Nguyiphi intfo lengaketayeleki Nkulunkulu latsi Nowa akayente, futsi kungani asho njalo?
- Benta njani bomakhelwane baNowa nakabatjela ngekwakha umkhumbi?
- Nkulunkulu watjela Nowa kutsi atenteni tilwane?
- Ngemuva kwekuba Nkulunkulu sekawuvalile umnyango wemkhumbi, yini lokwadzingeka kutsi Nowa nemndeni wakhe bayente?
Imibuto leyengetiwe
- Fundza Genesisi 6:9-22.
Yini leyenta Nowa waba ngumkhulekeli waNkulunkulu weliciniso lovelele? (Gen. 6:9, 22)
Jehova utiva kanjani ngebudlova, futsi loko kufanele kusitsintse kanjani nasikhetsa indlela yekutijabulisa? (Gen. 6:11, 12; Hla. 11:5)
Singamlingisa kanjani Nowa lapho sitfola sicondziso lesivela enhlanganweni yaJehova? (Gen. 6:22; 1 Joh. 5:3)
- Fundza Genesisi 7:1-9.
Indlela Jehova labona ngayo Nowa angumuntfu lolungile nakuba angakapheleli, isikhutsata kanjani tsine lamuhla? (Gen. 7:1; Taga 10:16; Isa. 26:7)


text:
BoFakazi BaJehova Bacabanga Kutsi Ngibo Kuphela Yini Labatawusindziswa?
Cha. Tigidzi letinyenti tebantfu labebaphila kadzeni labebangasibo boFakazi BaJehova nabo batawutfola litfuba lekusindziswa. LiBhayibheli litsi eveni lelisha Nkulunkulu lasetsembise lona, “
bonkhe bantfu, labalungile nalabangakalungi, bayawuvuka ekufeni.” (Imisebenti 24:15) Ngetulu kwaloko, nebantfu labanyenti labasaphila nyalo labangase bacale kukhonta Nkulunkulu, nabo batawusindziswa. Kunome ngukuphi, akusiko kwetfu kwehlulela kutsi bobani labatawusindza nalabangeke basindze. Lona ngumsebenti loniketwe Jesu.—Johane 5:22, 27.


text:
Indzaba 73: INkhosi Yekugcina Leyayilungile Ka-Israyeli
JOSAYA abeneminyaka lesiphohlongo budzala nakabekwa kuba yinkhosi yaseningizimu, embusweni wetive letimbili taka-Israyeli. Abesemncane kakhulu kutsi angaba yinkhosi, ngako kwakunebantfu labadzala labebamsita kutsi abuse sive.
Kwatsi ngemnyaka wesikhombisa wekubusa kwakhe, Josaya wacala kufuna Jehova. Walandzela sibonelo semakhosi labusa kahle, njengaDavide, Jehoshafati kanye naHezekiya. Ngako watsi asengumfanyana nje, wenta intfo lekhombisa kutsi abenesibindzi.
Kwasekusikhatsi lesidze ema-Israyeli lamanyenti enta tintfo letimbi. Abekhonta bonkulunkulu bemanga, futsi abephindze akhotsamele tithico. Ngako Josaya netinceku takhe baphuma, bacala kuphihlita tonkhe tintfo tekukhulekela kwemanga eveni. Lona kwakungumsebenti lomatima, ngoba banyenti bantfu labebakhonta bonkulunkulu bemanga. Uyambona yini Josaya kanye netinceku takhe baphihlita letithico lana esitfombeni?
Ngemuva kwaloko, Josaya wakhetsa emadvodza lamatsatfu kutsi ahole ekuvuseteleni lithempeli Jehova. Imali yayikwelekwa kubantfu, bese iniketwa lamadvodza kutsi aholele tisebenti letativusetela lithempeli. Atsi asasebenta ethempelini, umphristi lomkhulu Hilkiya watfola lokutsite lokubaluleke kakhulu. Kwakuyincwadzi yemtsetfo, leyo Jehova latsi Mosi akayibhale kadzeni. Kwase kwendlule iminyaka leminyenti yanyamalala.
Lencwadzi yatsatfwa yaletfwa kuJosaya, futsi wacela kutsi afundzelwe yona. Watsi asalalele, wabona kutsi bantfu babengasawugcini umtsetfo waJehova. Loko kwamvisa buhlungu lobukhulu, ngako wadzabula timphahla takhe, njengoba umbona lapha esitfombeni. Watsi: ‘Jehova usitfukutselele, ngoba bobabe wetfu abazange bawente wonkhe umtsetfo lobhalwe kulencwadzi.’
Josaya wase sewutfuma umphristi lomkhulu Hilkiya kutsi abatfolele loko Jehova abetakwenta kubo. Hilkiya wahamba wayokhuluma naHulda, umphrofethikati. Lomphrofethikati wamniketa lomlayeto lovela kuJehova, watsi afike awutjele Josaya. Watsi: ‘IJerusalema kanye nebantfu bonkhe batawujeziswa, ngoba bangishiyile mine bakhonta bonkulunkulu bemanga, futsi yonkhe indzawo beyigcwele bubi. Kodvwa wena Josaya, ngoba wente lokuhle watitfoba kimi, lesijeziso angeke sifike kuze kube ngulapho sewufile.’
2 Tikhronike 34:1-28.
Imibuto
- Abeneminyaka lemingakhi Josaya nakacala kuba yinkhosi, futsi yini lacala kuyenta nase abuse iminyaka lesikhombisa?
- Wentani Josaya esitfombeni sekucala?
- Umphristi lomkhulu watfolani ngalesikhatsi emadvodza alungisa lithempeli?
- Kungani Josaya adzabula timphahla takhe?
- Ngumuphi umlayeto lovela kuJehova umphrofethikati Hulda lawendlulisela kuJosaya?
Imibuto leyengetiwe
- Fundza 2 Tikhronike 34:1-28.
Bantfwana labakhula kamatima bangafundzani esibonelweni saJosaya? (2 Khro. 33:21-25; 34:1, 2; Hla. 27:10)
Ngutiphi tinyatselo letibalulekile Josaya latitsatsa kuze atfutfukise kukhulekela kweliciniso ngemnyaka wesi-8, wesi-12, kanye newesi-18 wekubusa kwakhe? (2 Khro. 34:3, 8)
Ngusiphi sifundvo lesisitfolako sekunakekela tindzawo lesikhontela kuto lesingasifundza esibonelweni lesabekwa yiNkhosi Josaya kanye neMphristi Hilkiya? (2 Khro. 34:9-13; Taga 11:14; 1 Khor. 10:31)


text:
Indzaba 103: Endlini Lekhiyiwe
NGEMUVA kwekuba boPhetro naJohane sebesukile ethuneni lapho bekubekwe khona sidvumbu saJesu, Mariya wasala yedvwa. Wacala kukhala. Ngako wabuka ekhatsi ethuneni, njengoba simbonile esitfombeni lesisekhasini lelendlulile. Wabona tingilosi letimbili. Tambuta tatsi: “Make, ukhalelani?”
Mariya watiphendvula watsi: “Sebatsetse iNkhosi yami, angati nekutsi bayibeke kuphi!” Ngemuva kwekusho njalo, wagucuka wabona lenye indvodza, yambuta yatsi: ‘Ufuna bani?’
Mariya abecabanga kutsi lendvodza beyingumlindzi wengadzi, nekutsi kungenteka ngiyo lebeyitsetse sidvumbu saJesu. Ngako watsi kuyo: ‘Nkhosi, nangabe sitsetfwe nguwe, ngilayele lapho usibeke khona.’ Kodvwa lendvodza kwakunguJesu. Abesanemtimba Mariya langawati. Kwatsi ngalesikhatsi ambita ngeligama lakhe, Mariya weva kutsi lendvodza nguJesu. Ngako wagijima wayotjela bafundzi: ‘Ngiyibonile iNkhosi!’
Kusihlwa ngalelolanga, ngalesikhatsi bafundzi lababili bahamba baya edolobhaneni lase-Emawusi, kwasondzela lenye indvodza, yahambisana nabo. Labafundzi bebaphatseke kabi ngenca yekutsi Jesu abebulewe. Kodvwa ngalesikhatsi bahamba nayo, yayibachazela tintfo letinyenti letitfolakala eBhayibhelini, futsi loko kwabenta bativa bancono. Baphumula endleleni badla, futsi base bayabona kutsi lendvodza labakhuluma nayo nguJesu. Ngemuva kwaloko Jesu wanyamalala, futsi bona bancandzeka babuyela eJerusalema kute batjele baphostoli ngaye.
Ngalesikhatsi kwenteka loko, Jesu watibonakalisa kuPhetro. Laba labanye bafundzi bajabula nakabacocela ngaye. Nalabafundzi lababili batsi nabefika eJerusalema batfola baphostoli. Babachazela kutsi Jesu utibonakalise njani kubo ngalesikhatsi basendleleni. Batsi basakhuluma ngaloko, uyati kutsi nguyiphi intfo lemangalisako leyenteka?
Ase ubuke lesitfombe. Jesu watibonakalisa kulendlu lebebakuyo, nobe nje umnyango wayo wawukhiyiwe. Bajabula kakhula bafundzi bakhe. Leli kwakulilanga lelijabulisako! Ungatibala yini tikhatsi Jesu latibonakalisa ngato kubalandzeli bakhe? Tisihlanu.
Ngalesikhatsi Jesu atibonakalisa, umphostoli Tomase abengekho. Ngako bafundzi bamtjela batsi: “Siyibonile iNkhosi!” Kodvwa Tomase watsi ufuna kumbona kucala Jesu ngembi kwekuba akholwe. Ngemuva kwemalanga lasiphohlongo bafundzi bandzawonye kulendlu lekhiyiwe, Tomase naye abekhona. Bangakanaki, Jesu waphindze watibonakalisa kubo kuleyondlu. Ekugcineni Tomase naye wakholwa.
Johane 20:11-29; Lukha 24:13-43.
Imibuto
- Mariya watsini kuledvodza labecabanga kutsi ingumlindzi wengadzi, kodvwa yini leyamenta wabona kutsi lona kwakunguJesu?
- Kwentekani kubafundzi lababili ngalesikhatsi baya edolobhaneni lase-Emawusi?
- Nguyiphi intfo lemangalisako leyenteka ngalesikhatsi bafundzi batjela baphostoli kutsi babone Jesu?
- Jesu watibonakalisa tikhatsi letingakhi kubalandzeli bakhe?
- Tomase watsini ngalesikhatsi bafundzi bamtjela kutsi babone iNkhosi, futsi kwentekani ngemuva kwemalanga lasiphohlongo?
Imibuto leyengetiwe
- Fundza Johane 20:11-29.
KuJohane 20:23, Jesu bekatsi bantfu banalo yini ligunya lekutsetselela tono? Chaza. (Hla. 49:2, 7; Isa. 55:7; 1 Thim. 2:5, 6; 1 Joh. 2:1, 2)
- Fundza Lukha 24:13-43.
Singatilungisa kanjani tinhlitiyo tetfu kuze tikwati kwemukela emaciniso eliBhayibheli? (Luk. 24:32, 33; Ezra 7:10; Mat. 5:3; Imis. 16:14; Heb. 5:11-14)


text:
Bukhristu
Jesu Khristu[hlela | edit source]
BuKhristu lukholo lukholo lolulandzela tinfundziso taJesu Khristu letitfolalakala ethestamenteni lelisha ebhayibhelini.Balandzeli balolukholo bakholwa kutsi Jesu Khristu yindvodzana yasimakadze leyatalwa yaba yinye,munye Nkulunkulu lowadala lizulu nemhlaba.Bakholwa kutsi jesu Khristu nguye lokawapholofithwa ngaye kutsi utawufika atekusindzisa bantfu ababuyisele kuNkulunkulu.
Libhayibheli lisitekela kutsi Jesu watalwa nguMariya intfombi.Ngesikhatsi sekubalwa kwebantfu eveni lonkhe lebelibuswa ngemaRoma. Utsite naneminyaka lelishumi nakubili wamangata labanyenti eThempelini nakakhuluma ngenshisekelo lenkhulu ngemibhalo yemajuta.Utsite nasakhulile wacala kushumayela nekwenta timangaliso elapha tichwala nalabagulako.ekugcineni wabetselewa esiphambanweni,wafa wembela ,kepha emva kwemalanga lamatsatfu wavuka wabonwa bafundzi bakhe wafundzisa tinsuku letingemashumi lamane wase unyuselwa ezulwini.
Butsatfu lobungcwele[hlela | edit source]
Butsatfu lobungcwele yinkholelo yemaKhristu ekutsini Nkulunkulu mtsatfu kepha abe amunye.lobutsatfu Nguyise, indvodzana kanye nemoya loyingcwele.
Libhayibheli[hlela | edit source]
- Umbhalo lobaluleke kakhulu kumaKhristu libhayibheli lokuyincwadzi mlandvo ngesive semaHebheru.Libhayibheli lehlukaniswe kabili lithestamente lelidala kanye nalelisha.


text:
BoFakazi BaJehova Bayayisekela Yini Inhlangano YebuJuda YasePalestine?
Cha, abayisekeli. BoFakazi BaJehova bangemaKhristu lasekela tinkholelo tawo emiBhalweni. Nanobe letinye tinkholo tifundzisa kutsi kuhlangana kwemaJuda ePalestine kuhlobene nekugcwaliseka kwesiphrofetho semiBhalo, boFakazi BaJehova abawusekeli loyo mbono. Abakholelwa kutsi kwakhiwa kwalenhlangano yepolitiki kwabiketelwa ngalokucondzile emiBhalweni. Ecinisweni, ngekusho kwemiBhalo, kute hulumende webantfu loncono kunalomunye nobe licembu lebantfu lelincono kunalabanye. Magazini losemtsetfweni waboFakazi BaJehova, Sicongosekulindza, washo ngalokucacile kutsi: “Kute imiBhalo lesekela inhlangano yepolitiki lebitwa ngekutsi yi-Zionism.”
I-Encyclopædia Britannica ichaza i-Zionism ngekutsi “yinhlangano yebuve yemaJuda lenemgomo wekusungula nekusekela umbuso webuve bemaJuda losePalestine.” Lenhlangano inemsuka wenkholo nepolitiki. BoFakazi BaJehova abayitfutfukisi inkholo lehlobene ne-Zionism futsi abalutsatsi luhlangotsi etindzabeni tepolitiki taleyo nhlangano.
Inhlangano yaboFakazi BaJehova iyinhlangano yenkholo futsi kute licembu lepolitiki leyitihlobanisa nalo, lokufaka ekhatsi ne-Zionism. Kungatsatsi luhlangotsi etindzabeni tepolitiki kwaboFakazi BaJehova kwatiwa kabanti futsi kulamanye emave boFakazi bakhetse kuhlushwa kabuhlungu kunekutsi bangenele tepolitiki. Siyaciniseka ngekutsi nguMbuso waNkulunkulu wasezulwini kuphela longaletsa kuthula emhlabeni; kute hulumende webantfu nobe licembu lelingakhona kwenta loko.
Intfo lebalulekile ngetinkholelo taboFakazi BaJehova, kulalela kwabo imitsetfo yabohulumende, ngisho nobe bahlala kuyiphi indzawo. Abativukeli tiphatsimandla tahulumende nobe bangenele imphi.


text:
Indzaba 58: Davide NaGoliyathi
EMAFILISTI aphindze alwa nema-Israyeli. Bomnakabo Davide labatsatfu bebasebutfweni laSawula. Ngalelinye lilanga Jese watsi kuDavide: ‘Tsatsa letinkhwa uye kubomnakenu, ubone kutsi baphila njani.’
Nakefika enkambu yemphi Davide, wagijima wafuna bomnakabo. Sidlakela semFilisti lesinguGoliyathi, saphuma sitewuhlekisa ngema-Israyeli. Kwasekuphele emalanga langu-40 Goliyathi enta loku, ekuseni nantsambama. Abememeta atsi: ‘Khetsani indvodza ibe yinye emkhatsini wenu itewulwa nami. Nayitawulwa nami ingehlule, tsine sitawuba tigcili tenu, kodvwa mine nangiyehlula nine nitawuba tigcili tetfu. Nginikeni indvodza ibe yinye khona ngitewulwa nayo.’
Davide wabuta lamanye alamasotja watsi: ‘Utawentelwani umuntfu lotawubulala lomFilisti asuse lihlazo ka-Israyeli?’
Amphendvula atsi: ‘Sawula utamnika umcebo, futsi amnike nendvodzakati yakhe kutsi ayishade.’
Kodvwa onkhe ema-Israyeli abemesaba Goliyathi, ngoba abesidlakela. Abemudze angetulu kwemamitha langaba ngu-3, futsi abehamba nalelinye lisotja, lebelimphatsele lihawu lakhe.
Lamanye emasotja ahamba ayotjela iNkhosi Sawula kutsi Davide ufuna kulwa naGoliyathi. Kodvwa Sawula watsi kuDavide: ‘Angeke ukhone kuyawulwa nalomFilisti, ngoba wena usengumfana nje, katsi yena ulisotja kusukela atalwa.’ Davide watsi: ‘Ngabulala libhele nelibhubesi lebelitsatsa timvu tababe. NalomFilisti utawufanana nato leto tilwane. Jehova utangisita.’ Sawula watsi: ‘Hamba, shengatsi Jehova angaba nawe.’
Davide wehlela emfuleni watfola ematje lasihlanu lashelelako, wawafaka esikhwameni sakhe. Watsatsa sidubulelo sakhe wahamba waya kulesidlakela lesinguGoliyathi. Satsi nasimbona, sangakholwa, ngoba savele sacabanga kutsi sitambulala melula nje Davide.
Goliyathi watsi: ‘Buya lapha kimi, sidvumbu sakho ngitasinika tinyoni telizulu netilwane kutsi tisidle.’ Kodvwa Davide watsi: ‘Wena uta kimi uphetse inkemba, nelijozi, nesikhali, kodvwa mine ngita kuwe ngeligama laJehova. Lamuhla Jehova utakunikela esandleni sami, ngitakushaya ngikulahle phasi.’
Ngalesosikhatsi Davide wagijima waya kuGoliyathi. Wakhipha litje esikhwameni, walifaka kulesidubulelo sakhe wajikijela ngawo onkhe emandla akhe. Lelitje lacondza ngco enhloko yaGolilyathi, lamshaya wawa phasi wafa. EmaFilisti nakabona kutsi Goliyathi sewufile, asuka ngematubane abaleka. Ema-Israyeli awagijimisa, futsi aphumelela kuleyomphi.
1 Samuweli 17:1-54.
Imibuto
- Goliyathi abelidzelela atsini libutfo lema-Israyeli?
- Abemkhulu kangakanani Goliyathi, futsi iNkhosi Sawula yayetsembisani indvodza lebeyingambulala?
- Watsini Davide ngalesikhatsi Sawula amtjela kutsi angake akwati kulwa naGoliyathi ngoba usengumfana nje?
- Imphendvulo yaDavide leya kuGoliyathi, yakukhombisa kanjani kwetsembela kwakhe kuJehova?
- Njengoba ungabona esitfombeni, Davide wambulala ngani Goliyathi, futsi ngemuva kwaloko kwentekani kulawa lamanye emaFilisti?
Imibuto leyengetiwe
- Fundza 1 Samuweli 17:1-54.
Yayiyini imfihlo yaDavide yekungesabi, futsi singasilingisa kanjani sibindzi sakhe? (1 Sam. 17:37, 45; Ef. 6:10, 11)
Kungani emaKhristu kufanele agweme umoyawekuncintisana lonjengewaGoliyathi, lapho adlala nobe atijabulisa? (1 Sam. 17:8; Gal. 5:26; 1 Thim. 4:8)
Emavi aDavide abonisa kanjani kutsi abenelukholo ekutseni Nkulunkulu uyamsekela? (1 Sam. 17:45-47; 2 Khro. 20:15)
Kunekumane icoce ngemphi leyayikhona emkhatsini wemabutfo lamabili, lendzaba ikuveta kanjani kutsi lemphi yayisemkhatsini wabonkulunkulu bemanga kanye naNkulunkulu weliciniso, Jehova? (1 Sam. 17:43, 46, 47)
Insali legcotjiwe isilingisa kanjani sibonelo saDavide sekwetsembela kuJehova? (1 Sam. 17:37; Jer. 1:17-19; Semb. 12:17)


text:
SICONGOSEKULINDZA (LESISIFUNDZA EMIHLANGANWENI YETFU) APRIL 2015
Lomagazini unetihloko letitawufundvwa ngaJune 1 kuya kuJune 28, 2015.
Nine Labadzala Belibandla, Nitiva Njani Ngekucecesha Labanye?
Tfola teluleko letisikhombisa kulabanye labadzala labaphumelelako ekucecesheni labanye.
Indlela Labadzala Labacecesha Ngayo Labanye Kutsi Bafaneleke
Labadzala bangazuza endleleni Jesu labececesha ngayo, labo labaceceshwako bangalandzela sibonelo sa-Elisha.
Bucine Kangakanani Buhlobo Bakho NaJehova?
Buhlobo buciniswa ngekukhulumisana. Ungakusebentisa njani loku ebuhlotjeni bakho naNkulunkulu?
Hlale Wetsembele KuJehova!
Ungaphumelela ekuncobeni insayeya lenkhulu lengakuphatamisa ekwakheni buhlobo naNkulunkulu.
Kutfola Tibusiso “Ngetikhatsi Letivumako Naletimatima”
Umlandvo wekuphila waTrophim Nsomba, lowabeketelela kuphatfwa ngesibhuku eMalawi ngenca yekukholwa kwakhe, ungakusita kutsi utimisele kuhlale wetsembekile.
Sihlahla Lesijutjiwe Singaphindze Sihlume Yini?
Imphendvulo yalombuto itsintsa litsemba lakho lelikusasa.